***Монгол Улсын Их Хурлын 2011 оны намрын ээлжит чуулганы Байгаль орчин, хүнс, хөдөө аж ахуйн байнгын хорооны 2012 оны 01 дүгээр сарын 25-ны өдөр (Лхагва гариг)-ийн хуралдаан 11 цаг 15 минутад Төрийн ордны “Б“ танхимд эхлэв.***

Байнгын хорооны дарга, Улсын Их Хурлын гишүүн П.Алтангэрэл ирц, хэлэлцэх асуудлыг танилцуулж, хуралдааныг даргалав.

 *Хуралдаанд ирвэл зохих 21 гишүүнээс 15 гишүүн ирж, 71.4 хувийн ирцтэй байв. Үүнд:*

 ***Чөлөөтэй:*** Д.Кёкүшюзан Батбаяр.

 ***Өвчтэй:*** Б.Батбаяр, Су.Батболд, Д.Тэрбишдагва.

 ***Тасалсан:*** Х.Баделхан, Л.Гүндалай.

 ***Нэг. Засгийн газрын гишүүнийг томилох тухай Улсын Их Хурлын тогтоолын төсөл.***

 Хэлэлцэж буй асуудалтай холбогдуулан Монгол Улсын Ерөнхий сайд С.Батболд, Байгаль орчин, аялал жуулчлалын сайдад нэр дэвшигч Д.Цогтбаатар, Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх М.Тайшир, Байгаль орчин, хүнс, хөдөө аж ахуйн байнгын хорооны зөвлөх Д.Мягмарсүрэн, референт Б.Баярмаа нар байв.

 Хэлэлцэж буй асуудалтай холбогдуулан Улсын Их Хурлын гишүүн Э.Бат-Үүл Ардчилсан Намын бүлэг дахин хуралдах шаардлагатай болсон тул Байнгын хорооны хуралдаанаас завсарлага авч байгаагаа мэдэгдэв.

 Уг асуудлаар Улсын Их Хурал дахь Ардчилсан намын бүлэг завсарлага авав.

 ***Хоёр. Усны нөөцийг бохирдлоос хамгаалах, усны бохирдлын хяналтын тухай хуулийн төсөл, Усны тухай хуульд нэмэлт, өөрчлөлт оруулах тухай, Татварын ерөнхий хуульд нэмэлт оруулах тухай, Монгол Улсын нэгдсэн төсвийн тухай хуульд нэмэлт оруулах тухай хуулийн төслүүд (хэлэлцэх эсэх)***

 Хэлэлцэж буй асуудалтай холбогдуулан Байгаль орчин, аялал жуулчлалын сайд Л.Гансүх, дэд сайд Ч.Жаргалсайхан, тус яамны Хууль зүйн хэлтсийн дарга Л.Батжав, Хүрээлэн буй орчин, байгалийн нөөцийн газрын дарга А.Энхбат, Усны газрын дэд дарга Ц.Сосорбарам, Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх О.Баяраа, Байгаль орчин, хүнс, хөдөө аж ахуйн байнгын хорооны зөвлөх Д.Мягмарсүрэн, референт Б.Мяхдядаг, Б.Баярмаа нар байв.

 Хуулийн төслийн талаарх төсөл санаачлагчийн илтгэлийг Улсын Их Хурлын гишүүн Н.Ганбямба танилцуулав.

 Төсөл санаачлагчийн илтгэлтэй холбогдуулан Улсын Их Хурлын гишүүн Ц.Цэнгэл, Ц.Сэдванчиг, Д.Энхбат, Р.Буд нарын асуусан асуултад Улсын Их Хурлын гишүүн Н.Ганбямба, Л.Гансүх, ажлын хэсгээс А.Энхбат, Ц.Сосорбарам нар хариулж, тайлбар хийв.

Хэлэлцэх эсэх асуудалтай холбогдуулан Улсын Их Хурлын гишүүн Д.Балдан-Очир, Г.Баярсайхан нар санал хэлэв.

**П.Алтангэрэл:** -Усны нөөцийг бохирдлоос хамгаалах, усны бохирдлын хяналтын тухай хуулийн төсөл, Усны тухай хуульд нэмэлт, өөрчлөлт оруулах тухай, Татварын ерөнхий хуульд нэмэлт оруулах тухай, Монгол Улсын нэгдсэн төсвийн тухай хуульд нэмэлт оруулах тухай хуулийн төслүүдийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 4

Бүгд 11

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ц.Сэдванчиг Улсын Их Хурлын чуулганы нэгдсэн хуралдаанд танилцуулахаар тогтов.

***Байнгын хорооны үдээс өмнөх хуралдаан 11 цаг 50 минутад завсарлаж, үдээс хойшхи хуралдаан 16 цаг 35 минутад үргэлжлэв.***

*Хуралдаанд ирвэл зохих 21 гишүүнээс 15 гишүүн ирж, 71.4 хувийн ирцтэй байв. Үүнд:*

 ***Чөлөөтэй:*** Д.Кёкүшюзан Батбаяр.

  ***Тасалсан:*** Х.Баделхан, Л.Гансүх, Л.Гүндалай, Х.Наранхүү, Д.Энхбат.

  ***Гурав. Засгийн газрын гишүүнийг томилох тухай Улсын Их Хурлын тогтоолын төсөл.***

Хэлэлцэж буй асуудалтай холбогдуулан Монгол Улсын Ерөнхий сайд С.Батболд, Байгаль орчин, аялал жуулчлалын сайдад нэр дэвшигч Д.Цогтбаатар, Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх М.Тайшир, Байгаль орчин, хүнс, хөдөө аж ахуйн байнгын хорооны зөвлөх Д.Мягмарсүрэн, референт Б.Баярмаа нар байв.

Байгаль орчин, аялал жуулчлалын сайдад нэр дэвшигчийн талаарх танилцуулгыг Ерөнхий сайд С.Батболд танилцуулав.

 Байгаль орчин, аялал жуулчлалын сайдад нэр дэвшигчтэй холбогдуулан Улсын Их Хурлын гишүүн Б.Бат-Эрдэнэ, Г.Баярсайхан, Ц.Сэдванчиг, Д.Тэрбишдагва, Э.Бат-Үүл нарын асуусан асуултад Ерөнхий сайд С.Батболд, нэр дэвшигч Д.Цогтбаатар нар хариулж, тайлбар хийв.

 Улсын Их Хурлын гишүүн Н.Ганбямба, Э.Бат-Үүл, Су.Батболд нар санал хэлэв.

 **П.Алтангэрэл:** -Засгийн газрын гишүүнийг томилох тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

 Зөвшөөрсөн 9

 Татгалзсан 4

 Бүгд 13

 Гишүүдийн олонхийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Су.Батболд Улсын Их Хурлын чуулганы нэгдсэн хуралдаанд танилцуулахаар тогтов.

***Хуралдаан 17 цаг 30 минутад өндөрлөв.***

***Тэмдэглэлтэй танилцсан:***

БАЙГАЛЬ ОРЧИН, ХҮНС,

ХӨДӨӨ АЖ АХУЙН БАЙНГЫН

ХОРООНЫ ДАРГА П.АЛТАНГЭРЭЛ

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**УЛСЫН ИХ ХУРЛЫН 2011 ОНЫ НАМРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**2012 ОНЫ 01 ДҮГЭЭР САРЫН 25-НЫ ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

 ***Хуралдаан 11 цаг 15 минутад эхлэв.***

 ***П.Алтангэрэл:*** -Энэ өдрийн амгаланг айлтгая. 2012 оны 1 дүгээр сарын 25-ны өдрийн Байнгын хорооны хуралдаан ирц бүрдсэн учраас нээснийг мэдэгдье.

 Хуралдаанаар хэлэлцэх асуудлыг танилцуулъя.

 Нэгд. Засгийн газрын гишүүнийг томилох тухай Улсын Их Хурлын тогтоолын төсөл. Хоёрт, Усны нөөцийг бохирдлоос хамгаалах, усны бохирдлын хяналтын тухай хуулийн төсөл, Усны тухай хуульд нэмэлт, өөрчлөлт оруулах тухай, Татварын ерөнхий хуульд нэмэлт оруулах тухай, Монгол Улсын нэгдсэн төсвийн хуульд нэмэлт оруулах тухай хуулийн төслүүдийг хэлэлцэх эсэх.

 Энэ хоёр асуудлыг хэлэлцэхээр төлөвлөсөн байна. Хэлэлцэх асуудалтай холбоотой өөр саналтай гишүүд байна уу? Бат-Үүл гишүүн.

 **Э.Бат-Үүл:** -Тэгэхээр өнөөдрийн хэлэлцэх асуудал дотроос нэгдүгээр хэлэлцэх зүйл буюу Засгийн газрын гишүүнийг томилох тухай асуудлаар манай намын бүлэг завсарлага авч хуралдах шаардлагатай болоод байна. Өчигдөр Улсын Их Хурал дахь МАН-ын бүлгийн дарга Энхтүвшин хэвлэлийн бага хурал хийж тодорхой зүйлүүдийг ярьсан. Бүлгийн дарга Энхтүвшингийн ярьсан зүйл бол ер нь парламентын практикт байгаагүй, монголын парламентын практикт байгаагүй, монголын төрийн институт хоорондын харилцаанд урд байгаагүй нэлээн тийм ноцтой зүйлүүдийг ярьсан.

 Өөрөөр хэлбэл нөхцөл байдлыг тун ноцтой ийм хэлбэрээр, хэлбэрт оруулахуйц тун хариуцлагагүй мэдэгдлүүдийг хийсэн. Энэ байдалтай холбогдуулан Улсын Их Хурал дахь АН-ын бүлэг завсарлага авч, хуралдах шаардлагатай болоод байгаа юм. Тэгээд бид завсарлага авна гэдгээ хэлж байна.

 **П.Алтангэрэл:** -АН-ын бүлэг завсарлага хүсч байгаа учраас.

 **Э.Бат-Үүл:** -Би Байнгын хорооны даргад хүсэлт байна. Энэ сүүлийн үед энэ манай намын завсарлага авч байгаа асуудлыг хэлэлцдэг байдалтай болох гээд байна. Ийм юм одоо болохгүй шүү дээ энэ чинь. Дэгээрээ ч болохгүй, хуулиараа ч болохгүй. Бид одоо завсарлага авах асуудлаа хэлэлцүүлэх ийм ёс журам ч байхгүй. Тийм учраас бол би зүгээр л завсарлагаа авна.

 **П.Алтангэрэл:** -Дэгийн дагуу АН-ын бүлэг завсарлага хүсч байгаа учраас нэгдүгээр асуудлаар завсарлага.

 Хоёр дахь асуудалдаа оръё.

 Хоёр дахь асуудлыг танилцуулах гишүүд. Бүлгийн дарга Гантөмөр даргаа. Завсарлага авсан, мөн үү гэж асууж байна.

**Ц.Цэнгэл:** -Бүлгийн дэд даргаа, Бат-Үүл гишүүн.

**П.Алтангэрэл:** -Та албан ёсоор орлож байгаа учраас.

**Ц.Цэнгэл:** -Завсарлага авах субъект нь мөн юм уу гэж асууж байна.

**Л.Гантөмөр:** -АН-ын бүлэг Бат-Үүл гишүүний хэлсэн үндэслэлээр Байнгын хорооноос хэлэлцэх асуудлаар завсарлага авч байна.

**П.Алтангэрэл:** -Бүлгийн дэд дарга албан ёсоор завсарлага хүсч байгаа учраас завсарлага өгч байна.

Хоёр дахь асуудалдаа оръё.

**П.Алтангэрэл:** -Байгаль орчны байнгын хорооны хоёр дахь асуудалтай холбоотой танилцуулах хэн байна. Хууль санаачлагчийн илтгэлийг хэн танилцуулах юм. Усны нөөцийн бохирдлоос. Усны бохирдлын тухай хуульд. За Ганбямба гишүүн танилцуулга хийх юм байна. Ганбямба гишүүн Ус санаачлагч. Ганбямба гишүүн танилцуулах юм. Тэр инновацийн хууль нь бас Нийгмийн бодлогын байнгын хороогоор ороод давхардаад байх шиг байх юм. Оронд нь өөр танилцуулах, өөр санаачлагч нь хэн юм. Сүхбаатар гишүүн бас одоо. За тэгье. Асуудал чинь болчихоод байна гээд дууд дууд.

За Ганбямба гишүүн Усны нөөцийн бохирдлоос хамгаалах, Усны бохирдлын хяналтын тухай хуулийн төсөл, Усны тухай хуульд нэмэлт, өөрчлөлт оруулах тухай, Татварын ерөнхий хуульд нэмэлт оруулах тухай.

**Н.Ганбямба:** -Одоо энэ байгаль орчны шинэчилсэн хуулийн багц хуулиуд Засгийн газраас өргөгдөөд явж байгаа. Энэ дээр нэг давхцсан юм нь бол энэ Усны бохирдлыг, ус бохирдуулсны төлбөр авдаг болох хуулийн маань төсөл бол аль алин дээр нь явж байгаа юм билээ. Гол нь одоо бид нар энэ цэвэрлэх байгууламжаас нөгөө Туул гол маань бүр доошоо урсгал нь Шувуун фабрик руу болохоор бүр жорлон болоод явчихдагийг мэдэж байгаа. Энэ ямар учиртай гэхээр ус бохирдуулсны төлбөрийг цэвэрлэх байгууламжаас авдаггүй, уул уурхайгаас авдаггүй авч ирсэн учраас Монголд анх удаагаа, бохирдох усны төлбөр авдаг ийм хууль яригдаж эхэлж байгаа юмаа.

Нөгөөдөх нь усны сав газрын.

**П.Алтангэрэл:** -Ерөөсөө усны тухай хуульд нэмэлт оруулах тухай л. Ерөөсөө усны нөөцийг бохирдлоос хамгаалах.

**Н.Ганбямба:** -Хоёр дахь нь бол монголын газар нутаг 29 хуваагддаг, 29 усны сав газарт хуваагддаг. Энэ 29 сав газарт хамрагддаггүй нэг ч орон байдаггүй. Усны сав газарт 29 сав газарт хамаарагддаггүй нэг ч газар нутаг байдаггүй. Монголын газар нутгийн нийтэд нь 29 хуваадаг. 29 усны сав газар. Хэрлэн голын сав газар, Орхон голын сав газар, Онон голын сав газар гээд 29 сав газарт хуваагддаг. Тэгэхээр байгаль хамгаалах газар өнөөдрийг хүртэл яагаад үр дүнгүй явж ирэв ээ гээд ингээд судлаачидтай уулзаад байхаар зэрэг эзэнгүй учраас шүү дээ гэж. Эзэн байхгүй учраас байгаль орчин хамгаалагдахгүй байгаа юмаа гэж байгаа юм. Тэгэхээр байгаль орчинг хамгаалахын тулд энэ газар нутгийг эзэнтэй болгохын тулд усны сав газрыг захиргаатай болгоё гэдэг хуулийн төсөл өргөн барьсан юм. Одоо зүгээр нэг зөвлөл гээд формальный, тэгэхдээ нэг тийм эрх мэдэл, хүч муутай байгаль хамгаалахад нэг сайн хүчтэй механизм болж чадахгүй байгаа юм.

Тэгэхээр зэрэг энэ тусгай хамгаалалтын газруудад захиргаа байдаг шиг энэ усны сав газрууддаа 29 захиргааг бий болгож, тэр зөвлөлийг нь өргөтгөөд, захиргаа болгоод жаахан эрх мэдэл өгчихвөл тэнд орд газрыг ухлаа ч гэсэн захиргааны саналыг үндэслэж, дээд газар шийдвэр гаргадаг болчих юм бол арай жаахан хүчтэй болох болов уу. Одоо ч яг ний нуугүй хэлэхэд хоёр толгой, Эрдэнэт гээд энэ тодорхой болчихсон хэдэн том толгойнуудыг, орд газруудыг ашиглачих юм бол Монголд бусдыг нь бараг бүх лицензийг хүчингүй болгочихсон ч монголын эдийн засагт нэг их тийм дарамт байхгүй.

Тийм учраас энэ байгаль орчин яагаад хамгаалагдахгүй, байгаль орчин яагаад ийм үр дүн муутай яваад ирэв ээ гэхээр эзэнгүй байгаа учраас гэдэг судлаачдын гол дүгнэлт гардаг. Тэгвэл эзэнжүүлэхийн тулд 29 сав газраа захиргаатай болгочихъё л гэж ийм хуулийн төсөл өргөн барьж байгаа. Ерөөсөө монголын газар нутаг энэ 29 сав газарт хамаарагдахгүй нэг ч алга дарам газар байдаггүй юм байна. Ерөөсөө монголын газар нутгийг 29 хуваахад л яг таардаг юм байна. Тэгэхээр 29-үүлээ захиргаатай болоод хуулиар жаахан эрх мэдэл олгочих юм бол байгаль хамгаалагдахад эзэнтэй болж, арай жаахан ахиц гарах болов уу л гэж нэг ийм механизмыг бас өргөн барьж байгаа юм.

**П.Алтангэрэл:** -Цэнгэл гишүүн асуултаа асууя.

**Ц.Цэнгэл:** -Энэ ер нь усны асуудал бол Монгол Улсын хамгийн тулгамдсан асуудал шүү дээ. Эрт дээр үеэс үлгэр домогт хүртэл усны тухай, устай байх тухай бол одоо асар их тийм сургамжууд бол байдаг. Өнөөдөр энийг бас нэлээн хамгаалах талаар урт нэртэй хуулийг гаргаад, тэрний хэрэгжилт бол тийм ч одоо бас хангалттай явахгүй байгаа. Харин одоо тэр хууль маань харин бүр эргээд гаргасан хуулийн дагуу бол орон нутгийн засаг захиргаа ямар ч шийдвэр гарахгүй, түүнийг хянадаг байгууллага нь бас тодорхой хэмжээгээр хянаж, торгууль янз бүрийн юмаа бас тавих нь бас тийм санасанд хүртэл байхгүй байгаа шүү дээ.

Тэгэхээр энэ хуулийн төслийг бол зарчмын хувьд дэмжиж байгаа юмаа. Би нэг юм одоо Байгаль орчны яамнаас асуумаар байх юм. Энэ Туул гол, ямарваа голыг цэвэрлэх орчин үеийн техник технологи бий болжээ. Тэр Морьт-импекс бил үү тийм компани бол одоо Байгаль орчны яамтай гэрээ хийгээд, харин Байгаль орчны яам бол дэмжсэн юм шиг байгаа юм. Тэгээд тэр яагаад хэрэгжихгүй байна. Би тэр Хятад ард улсад явж байхдаа тэрийг тэр хятадын байгаль, одоо нэлээн том компани байсан.

Тэр Туул голыг бол бүхэлд нь цэвэрлэе, цэвэрлэсэн усыг нь тодорхой хэмжээгээр дээш нь татаад, шөнийн цагт эрчим хүч өгье, 100 мг.втын гэж байгаа. 100 мг.вт бол манай хөдөө орон нутгаас ирж байгаа, хотыг тэлээд байгаа, энэ гэрэлтүүлгийг бол одоо бараг үнэгүй хангах ийм бүрэн боломжтой. Би эрчим хүчний хүний хувьд бол энийг бүрэн ойлгож байгаа. Тэгэхээр энэ төсөл яагаад явагдахгүй, танайхаас дэмжигдэхгүй, тэр улсууд хаагуур явна вэ гэсэн асуудал байна. Энэ бол яг одоо усыг цэвэрлээд, ер нь бол Улаанбаатарын эх рүү, ялангуяа энэ Гачуурт руу бид нар барилга байгууламж барьж, их томоохон одоо үйлдвэрлэл, ялангуяа карьерийн ийм үйлдвэрлэл барихыг бол уг нь Байгаль орчны яам хоригломоор байх юм.

Тэнд бол нэлээн тийм ялангуяа тэр Налайхаас цааш бол карьеруудыг бий болгоод байнаа. Энэ маань одоо зөв юм уу, буруу юм уу гэсэн ийм хоёр асуулт байна.

**П.Алтангэрэл:** -Хэлэлцэж байгаа асуудалтай холбоотойгоор Байгаль орчны дэд сайд Жаргалсайхан, Байгаль орчин, аялал жуулчлалын яамны Хууль зүйн хэлтсийн дарга Батжав, Усны газрын орлогч дарга Сосорбарам, Байгаль орчин, аялал жуулчлалын газрын дарга Энхбат нар оролцож байгаа.

За хариулъя.

**А.Энхбат:** -Хүрээлэн буй орчин, байгалийн нөөцийн газрын дарга.

Нэгдүгээр асуудлын тухайд Морьтимпекс компани манай яаманд саналаа тавиад юу гэсэн гэхээр төв цэвэрлэх байгууламжаас гарч байгаа бохир усыг цэвэршүүлээд саарал ус үйлдвэрлэе гэсэн ийм санал тавьсан юм. Бид зарчмын хувьд дэмжсэн. Гэхдээ энэ бол концессын хуулийн дагуу концессын гэрээгээр хэрэгжих гээд Төрийн өмчийн хороон дээр явж байгаа энэ бол.

Хоёр дахь асуудлын тухайд Налайхын цаана ...шаврын ... байгаа. Энийг бол бид хууль тогтоомжийнх нь хүрээнд, байгаль орчин үнэлгээгий нь хийгээд гаргасан. Гагцхүү тэр үйл ажиллагааг зогсоох асуудал нь манай дээр байхгүй байна. Тэд нар бол яг хуулийн дагуу үйл ажиллагаа явуулж байгаа болохоор бидэнд зогсоох эрх байхгүй байна гэсэн ийм товч хариулт өгье.

**Ц.Цэнгэл:** -Тэгээд усныхаа дээд сав газар, эхний газар энийг одоо ийм үйлдвэр үйлчилгээ байгуулаад байх нь зөв юм уу, буруу юм уу. Танай бодлогын хувьд тэр идэвх байхгүй гээд тэгээд суугаад байх юм уу. Бодлогыг бол танайх гаргах ёстой шүү дээ.

**П.Алтангэрэл:** -Гансүх сайд тодруулчих.

**Л.Гансүх:** -За уучлаарай. Ийм байгаа юмаа. Бид нар бол ингээд бүх жагсаалтуудыг өнгөрсөн жил бид нар одоо нөгөө Кёкүшюзан Батбаяр, ажлын хэсэг гараад бүгдийг нь яваад үзсэн шүү дээ. Тэрний дагуу мэргэжлийн хяналтынхан эд нар дүгнэлтээ гаргаад, тэгээд хоёр проблем байгаа. Бид нар бол Ашигт малтмалын хэрэг эрхлэх газарт өгчихөөд, тэгээд оронд нь одоо нөгөө бүтээн байгуулалт явж байгаа. Элс, хайрга, шавар ингээд бүх юмнууд нь энэ голын энэ хавиар байгаа байхгүй юу. Тэгээд нөгөөдөхөөс нь бид нар бол бололцоотой эхний ээлжинд хоттой нийлж байгаад нэлээн хэдийг нь зогсоочихсон. Одоо үлдсэн юмыг нь зогсоовол энэ бүх юм чинь зогсчих гээд байгаа байхгүй юу.

Түүнээс Ашигт малтмалын хэрэг эрхлэх газарт бид нар саналаа өгчихсөн байгаа. Тэгээд одоо тэд нар зогсоодог, тэрнээс бид нарт бол ямар ч юу байхгүй. Бид нар бол бодлогоор бол бүгдийг нь зогсооно гэж байгаа юм. Тийм учраас Ашигт малтмалын хэрэг эрхлэх газарт бид нар нөгөө та нар хууль санаачлаач ээ гээд Батхуяг дарга байсан шүү дээ. Бид нар түрүүн өнгөрсөн 10 сард байна уу даа бид нар хамтарсан, хамтран ажиллах гэрээ хийсэн байхгүй юу. Тэрэн дээрээ та нар гялс хууль санаачлаад ороод ирээ. Ашигт малтмалын энэ хууль батлагдахаас өмнө түгээмэл тархацтай ашигт малтмалыг олборлуулах ийм хэсэгчилсэн хэсгийг нь хийгээч ээ гээд саналаа уг нь өгчихөөд байгаа юм. Тэгээд одоо болтол тэр юм нь ирэхгүй байгаа юм.

**П.Алтангэрэл:** -Сэдванчиг гишүүн.

**Ц.Сэдванчиг:** -Энэ хуулийн төсөл байгаль орчныг хамгаалах агуулгатай л хууль байна л даа. Тэгээд хууль бол хангалттай л байгаа шүү дээ. Тэр байгаль орчин, энэ байгаль орчныг хамгаалах хуулиуд бол хангалттай олон тоогоор батлагдчихсан, батлагдаад явж байгаа. Тэгээд гол нь хэрэгжилтийг нь яаж хангах юм бэ гэдэг л асуудал байна шүү дээ. Тэгээд энд орсон агуулгууд бол тэр усны тухай хууль, ойн тухай хууль, за бид нарын ярьдаг нөгөө урт нэртэй хууль гээд. Бүх хуулинд л орчихсон зүйл шүү дээ. Энэ усны сав газар зөвшөөрөл олгохгүй, бохирдуулахгүй гээд тиймээ.

Тэгэхээр энэ хуулийн хэрэгжилтийг хангах гэдэг асуудал байнаа. Энэ олон яригдаж байгаа, байнга яригддаг асуудал. Хууль үйлдвэрлээд байж болно тиймээ. Өмнөх хуулиудынхаа хэрэгжилтийг бүрэн хангаж чадахгүй байж дахиад л нэг хууль үйлдвэрлэдэг тиймээ. Энэнийхээ хэрэгжилтийг хангаж чадах уу, үгүй юу. Энэ дээр ямар бодолтой байна вэ. Ус бохирдуулсан хүмүүсээс энэ төлбөр авах нь л дээ. Байгууллага бол байж болох байх аа. Энэ ус бохироо урсгал сууж байгаа цэвэрлэх байгууламжууд, магадгүй одоо тэр гол усанд машин тэргээ угаадаг иргэдээс эхлээд л ингээд энэ хүмүүсээс төлбөр авах нь л дээ. Тэгэхээр ямар хэмжээний төлбөр торгууль ногдуулахаар тооцоо хийж байгаа юм бол. Энэ талаар тоо хэлэх боломж байна уу? Энэ хуулийн агуулгаас харж байхад Засгийн газар тогтоохоор журамлахаар ийм л агуулга харагдаж байх шиг байсан.

Тэр өмнөх хуулийн хэрэгжилт байхгүй байна. Энд орсон агуулга нь уг нь хэрэгжүүлээд явдаг бол өмнөх хуулиудад байж байгаа. Тэр өмнөх хуулийнхаа хэрэгжилтийг хангаж чадахгүй байж дахиад хууль үйлдвэрлээд, энэний хэрэгжилтийг хангаж чадах уу, хэн хангах юм бэ тиймээ. Энэ улс бохирдуулсны төлбөрийг одоо чухам хэнээс авах гээд байгаа юм тиймээ. Ямар хэмжээгээр авах гээд байгаа юм. Энэ дээр тодорхой хариулт өгөөч.

**П.Алтангэрэл:** -Хэн хариулах вэ? Уг нь хууль санаачлагчаас, хэнээс асууж байна.

**Н.Ганбямба**: -Гол нь хуулийн хэрэгжилт нэн хангалтгүй явж байгаа нь үнэн. Олон хууль байдаг. 400 гаруй хуультай, бараг нэг бүрээр нь авч үзвэл 99 хувийн биелэлт, 99 хувь нь бараг биелэгдээгүй байна уу, үгүй байна уу. Тэгээд төсөл хөтөлбөрүүд гэхээрээ 440-өөд бодлого хөтөлбөрүүд байдаг. Хэрэгжилт их муутай. Тэгээд энэ бол үндсэндээ Засгийн газар одоо гүйцэтгэх засаглалтай холбоотой гэж гол нь хэлнэ. Дээрээс нь яахав бид нэг шийдэл сайтай хууль бас нэн шаардлагатай гэж бодож байгаа шүү.

Тэгэхийн тулд одоо бид нарын энэ хууль бол өнөөдөр яагаад энэ олон хууль байхад байгаль орчинд хамгаалалтанд энэ үр дүн гарахгүй байна гээд энэ судлаачидтай яриад байхаар үгүй механизмаа л олох хэрэгтэй шүү дээ гээд байх юм. Ямар механизм ерөөсөө эзэнгүй шүү дээ. Энэ 29 сав газар чинь эзэнгүй. Эзэнтэй болгочих юм бол тэгээд хуулиар эрх мэдэл олгочих юм бол бас горьдлого байна гээд байгаа юм. Ний нуугүй хэлэхэд байгаль орчинд бол олон хууль байгаа боловч би Сэдванчиг гишүүнтэй санал нэг байна. Хэрэгжилт бол ялангуяа саяын өөрийнх нь нэрлэсэн хуулиудтай холбоотой ийм зүйлүүд бол бий.

Энэ дээр бол ус бохирдолтыг бол энэ Засгийн газраас өргөн барьсан хууль дотор явж байгаа. Ингээд нэгтгээд энэ хэлэлцүүлгийн явц дунд нэгтгээд явчих боломжтой байх.

**П.Алтангэрэл:** -Гансүх сайд товчхон.

**Л.Гансүх:** -Бид нар энэ байгаль орчны салбарын хуулиудыг 3 жил гаруй Хууль зүйн яамтай хамтраад хоёр том гадаадын төслийн хүрээнд их олон мэргэжилтнүүдийг оруулаад, их нэлээн цаг гаргаад системлээд цэгцэлсэн. Тэгээд энэ хугацаанд бол юу вэ гэхээр урд хуулиуд бол ерөнхий концепциор бол бид нар концепцийн хувьд ч өөрчилсөн. Хийдэл давхардлыг ч арилгасан. Ингээд олон хүрээнд. Тэгээд энэ хугацаанд энэ усны бохирдлын төлбөрийн хууль бол усны хуультайгаа нэмэлт өөрчлөлт ороод, бохирдлын төлбөрийн хууль цоо шинээр ингээд ороод ирж байгаа. Тэгээд энэ хуулин дээр энэ Ганбямба гишүүн эд нарын санаачилсан энэ юу бол олон зүйл нь давхардаж байгаа.

Түүнээс одоо бол хэлэлцэх эсэхийг нь шийдээд, одоо нөгөө Их Хурал дээр нэгтгээд, анхны хэлэлцүүлэгтээ орно.

Хоёрт юу вэ гэхээр нэг юмыг хэлж байгаа нь үнэн. Өөрөөр хэлбэл нөгөө хуулийн хэрэгжилтэн дээр тавигдах хяналт бол үнэхээр сул байсан. Яагаад гэхээр нөгөө мэргэжлийн хяналт, байгаль орчны яам хоёр нөгөө хяналтын функц нь мэргэжлийн хяналт дээр оччихсон. Манайхан тэр нэг хяналтын эрх нь байдаггүй, бид ерөнхий заавар журам юмаа чангаруулаад байгаа ч гэсэн хуулийн хүрээнд ч гэсэн нөгөө энэ юунуудын эрх зүйн орчныг нь гаргаж өгөөгүй байхгүй юу. Бид нар усны хуулиар 2008 онд хамгийн дээд талын хязгаарт усныхаа үнийг нэмчихсэн. Одоо бол байхгүй.

Тийм учраас шинэ хуулиар бид нар хөвдөг хийгээд, мөн одоо энэ үнэлгээний аргачлалыг нь сая шинээр батлаад, бид нар чинь бүр том төсөл хэрэгжүүлж, бүх хагаслаад гаргаж байсан байхгүй юу. Тэгээд одоо үндсэндээ усны асуудал бол сав газрын зөвлөлөөрөө дамжиж явна. Яг энэ нөгөө нэг усны зарцуулалт, хяналт ингээд бүх юм нь тэр чиглэл рүү орчихож байгаа юм. Энийг чинь ингээд 3 жил орчим ингээд бүгдийг нь цэгцэлж, янзалж энд байсан учраас энэ нөгөө энэ зарим улсууд энэ нь шийдэгдэхгүй байна гээд бухимдаад энэ хууль санаачилсан барьсан юм байгаа байх.

Энэ бол шууд нэгтгээд явчих бүрэн боломжтой. Ер нь бараг ихэнх юм нь давхцчихсан байгаа.

**П.Алтангэрэл:** -Багц хуулийг хэлэлцэх явцад энэ нарийн яригдана. Гишүүд их товчхон асуугаад товчхон хариулъя. Дараа нь бүлэг хуралдах гээд энэ зааланд яаруулаад байна. Ирсэн дарааллаар. Балдан-Очир гишүүн.

**Д.Балдан-Очир:** -Ер нь бол энэ хуулийн үзэл баримтлалыг дэмжиж байгаа юмаа ер нь зүгээр. Тэгэхдээ ерөөсөө санаа зовоож байгаа юм ерөөсөө одоо үнэндээ энэ байгалийн нөөцийг зөв зохистой ашиглах, түүнд зохицуулалт хийх, хяналт тавих энэ нэгдмэл бодлого, тэр багц хуулиар шийдэгдэх болов уу гэж би горьдож байгаа. Тэгэхээр зэрэг бол энэ дээр бол одоо ерөөсөө энэ 21 дүгээр зуунд бид нар одоо тэргүүлэх чиглэл, ач холбогдлыг юун дээр өгөх юм, яах ёстой юм гэвэл уул уурхай юм уу эсвэл байгаль экологийг хамгаалах юм уу. Ийм болоод байгаа юм л даа.

Тийм учраас бол хэлэлцэх эсэх асуудлаа бол хэдүүлээ гар өргөөд явчихъя одоо Гансүх гишүүний ярьсан шигээр. Ер нь бол цаашдаа бид нар энэ байгаль орчны энэ багц хууль бол Ашигт малтмалын тухай хуулийн толгой дээр сандайлсан хууль байх ёстой. Өөрөөр хэлэх юм бол энэ байгалийн нөөцийг өнөөдөр шиг ийм эмх цэгцгүй, замбараагүй ингээд ашиглаад, араас нь одоо энэ яам явдаг юм уу, тэр битгий хэл монгол улсын энэ мэргэжлийн хяналтын энэ өнөөдрийн байгаа энэ тогтолцоог хүртэл өнөөдөр авч үзэх ёстой тиймээ.

Анх бүр 2008 онд Засгийн газрын үйл ажиллагааны мөрийн хөтөлбөрийг л ярьж байхад, бараг уг нь бол Их Хурлын бараг нэгдсэн хуралдаанаар шийдэгдээд явж байсан нэг юм юу вэ гэхээр улсын мэргэжлийн хяналтын нэгдсэн тогтолцооноос байгаль орчны хяналтыг авч энэ яаманд нь өгье. Ерөөсөө энэ яам чинь өөрөө байгаль хамгаалах яам байхгүй юу тиймээ. Тэгэхээр зэрэг бол бараг өөрийнхөө үндсэн үүрэг функц байхгүй, нэг ингээд тэгээд одоо ийм үр дүн муутай, түрүүний манай Сэдванчиг гишүүн, Ганбямба эд нарын хэлдэг шиг хяналтаа тавьж чаддаггүй.

Тийм учраас бол энэ газрын тухай хууль, дээр нь ашигт малтмалын тухай хууль, магадгүй ашигт малтмалын тухай хуулийн үзэл баримтлал нь энэ байгаль орчны багц хуулийн дотор сүнс нь тэнд сууж байх ёстой. Тэгээд бараг Байгаль орчны яам бол хайгуул болоод ашиглалтын лицензийг өгөх үү, өсгөх үү гэдэг асуудал нь бол тэр кадастрын алба юм уу Эрдэс баялгийн яамны сайд биш байгаль орчны хамгаалах яаман дээр нь бараг нэгдүгээр зэргийн ач холбогдол өгсөн тийм агуулгаар энэ бүх юмнууд базагдаж хийгдэх ёстой л гэж би бодоод байгаа юм л даа.

Тийм учраас бол хэлэлцэх асуудлаа шийдчихье. Харин бол тэр багц хуулин дээр бол маш өргөн хүрээтэй, Эдийн засгийн байнгын хороо, хоёр том Байнгын хороог оруулсан эдийн засаг талаасаа хамгаалах талаасаа оруулсан байж байгаад уг нь бол энэ хаврын чуулганаар гаргачихвал энэ замбараагүй монгол нутагт хөлөглөсөн энэ заваан бодлогогүй юмыг хязгаарлах юм бол энэ цогц байдлаар гарах болов уу л гэж би бодож байгаа юм. Тийм учраас хэлэлцэх эсэх асуудлыг шуурхай шийдэж.

**П.Алтангэрэл:** -За санал байна. Баярсайхан гишүүн.

**Г.Баярсайхан:** -Ганбямба гишүүний оруулж ирж байгаа хуулийн төслийг зарчмын хувьд дэмжиж байна. Мөн Байгаль орчны яамнаас байгаль орчныг хамгаалах багц хууль оруулж ирж байгаа. За Гансүх сайдын ярьж байгаа зүйлтэй бас зарчмын хувьд нэг байна. Үүнийг нэгтгээд цаашаа хэлэлцээд явсан нь зөв зүйтэй байх.

Яг энэ хууль оруулж ирсэнтэй холбогдуулаад саналаа хэлэхэд ерөнхийдөө гол мөрний усны чанар хэр хэмжээгээр бохирдсон талаар бас дуугаръя гэж бодож байна л даа. Хот, суурин газрын ойролцоо усны бохирдол бол биологийн бохирдол, бактерийн бохирдол, мөн Улаанбаатар хотод үйл ажиллагаа явуулж байгаа арьс ширний үйлдвэрүүдийн энэ хром, энэ арьс идээлдэг зарим хүчтэй химийн бодисын бохирдол бол байдаг. Үндсэндээ яг одоо энэ орж ирж байгаа хууль бол хот суурин газруудад хяналт тавихад амар ерөнхийдөө хүн ам төвлөрсөн газарт л одоо зориулагдсан хууль гэж би хувьдаа харж байна л даа.

Тэгэхээр нийт тодоо Сэлэнгэ мөрний усны бохирдлыг харах юм бол ерөөсөө цэвэр уул уурхайн бохирдол байгаа юмаа. Хүнд металь, тэгээд одоо хар тугалга, цайр, мөн мөнгөн ус гэх мэт ийм бохирдлууд байгаа байхгүй юу. Тэгэхээр үндсэндээ гол мөрний усны бохирдол бол одоо хөдөө орон нутагт уул уурхайгаас байгаа учраас бид урт нэртэй хуулийн хэрэгжилтийг л илүү онцгой анхаарах. Одоо манай гишүүдийн яриад байгаа энэ хуулийн хэрэгжилтэн дээр л одоо чухал илүү онцгой анхаарах шаардлага байна л даа.

Тэгээд үнэхээр олон хууль байнаа, гол нь хуулийн хэрэгжилт, одоо бид ингээд сайхан өнөөдөр ярьж л байна. Тэгээд дараагийн Засгийн газарт, дараагийн Их Хурал дээр бас л нэг нөхөр холбоотой юм гарч ирээд л, энэ хэрэгждэггүй хуулин дээр дахиад нэг хууль нэмнэ шүү дээ. Тэгэхээр ер нь хуулийн хэрэгжилтийг л одоо хангах шаардлагатай байна.

**П.Алтангэрэл:** -За санал байна. Энхбат гишүүн.

**Д.Энхбат:** -Ганцхан товчхон асуулт байгаа. Ус бол усны хууль хэрэгжихийн тулд субъектив байдал бол ... хэрэгтэй болно л доо. Жишээ нь хүмүүс яагаад хэрэгжихгүй байна. Би бас стандартын тухай асуух гэсэн юм. Одоо механик, биологийн бохирдол, химийн бохирдол, цацрагийн бохирдол гээд. Тэгэхээр энэ хууль гараад одоо стандарттайгаа яаж уяж байгаа юм бэ. Усны стандартын асуудал ер нь Монгол Улсад энэ хууль хэрэгжүүлэх түвшинд хүртэл байж чадаж байна уу л гэж асуух гэсэн юм.

**П.Алтангэрэл:** -За хариулъя. Өөрийгөө танилцуулаад.

**Ц.Сосорбарам:** -Усны газрын дэд дарга. Таны асуултанд хариулъя. Усны стандартын асуудал бол урд нь ЗХУ-ын үеийн стандартуудыг баримталж байсан. Сүүлийн үед тодорхой хэмжээгээр европын стандарттай ойролцоо тийм стандартуудыг бас гаргаж, батлуулж ашиглаж байгаа. Мөн шинээр стандартуудыг батлуулах чиглэлээр бол ажлын төлөвлөгөөнд тусгаад явж байгаа одоогийн байдлаар. Тэр бол угаасаа хуулиар уягдана энэ хуультайгаа.

Түрүүний бас нэг хэн гишүүний асуултанд нэмээд хэлчихэд бол тэр ус бохирдуулсны төлбөрийг ер нь ямар хэмжээтэй авах гээд байгаа юм энэ талаар хийж байгаа юм байна уу гэсэн асуулт тавьж байсан. Тэр нь юу вэ гэхээр зэрэг саяхандуу Засгийн газрын нэг тогтоол гарсан. Усны чанар ба нөөц ба чанарт учруулсан хохирлыг төлөх экологи, эдийн засгийн үнэлгээг бол тодорхой хэмжээнд судалгаа хийж, үнэлгээнүүдийг 29 сав газраар гаргаад, Засгийн газраар батлуулсан. Тэрний хүрээнд бол жишээ нь Туулын сав газар бол ойролцоогоор гадаргын усанд бол 4 мянга орчим. Газрын доорх усанд бол 9 мянга орчим байхаар гарч байна лээ.

**П.Алтангэрэл:** -Буд гишүүн.

**Р.Буд:** -Баярлалаа. Тэгэхээр ийм хууль гаргах цаг нь болсон гэдэгтэй би санал нэг байна. Тэгээд хоёр хуулийг хэлэлцэх шатанд нь хамтруулж авч үзье гээд хууль санаачлагч нар нэгдсэн ойлголттой байгаа юм байна. Энийг нь бас дэмжиж байна.

Энэ ийм зардал одоо их гарна л даа. 29 ай сав газар дахиад усны хамгаалалтын алба ч гэдэг юм уу юм байгуулна гэхээр. Энэний нийт зардал хэд гарах вэ нэгдүгээрт нь. Хоёрдугаарт нь, мэргэжлийн улсууд юу гэж үзэж байгаа юм. Бид нар бүх юмыг л улсын нуруун дээр авчрах гээд байна л даа. Гэтэл энэ чинь зөв менежмент мөн юм уу, Улсын Их Хурал, төр, хувийн хэвшлийн бодлогын баримт бичгийг баталсан. Усны хүрээлэн, усны чиглэлээр харуул хамгаалалтын бас одоо томоохон гол мөрнүүд дээр ч юм байдаг байх. Тэгээд энэ бас ай сав газруудын ажиглалтын постууд ч байдаг. Дээр нь энэ ариутгах татуурга дээгүүр бас одоо ажиглалт хийдэг тэр стандарт норм нормативыг нь хянадаг улсууд байдаг байх.

Тэгэхээр энэ дээрээ түшиглэж хийх юм байгаа биз дээ. Эсвэл ерөөсөө цоо шинэ баахан байгууллагууд гаргаж ирж байгуулах гэж байна уу гэсэн нэгдүгээрт ийм асуулт байгаа юм.

Хоёрдугаарт энэ төрийн нуруун дээр байх юм уу, эсвэл төр, хувийн хэвшлийн хамтарсан байдлаар байж болох уу гэсэн хоёр дахь асуулт байна.

Гуравдугаарт нь, энэ танилцуулга дотор за байж энэ нэг ариутгах татуургын 5 нь хэвийн бус ажиллагаатай гэж байна. 27 байдаг юм шиг байна. 11 нь хэвийн, 11 нь ажилладаггүй. Энэ 5 нь хэвийн бус нь хаана байгаа юм бэ. 11 ажилладаггүй нь хаана байгаа юм бэ гэсэн хоёр дахь асуулт байна.

Гуравдугаарт нь бол энэ хуулийг одоо гаргаснаар өгөөж гэж одоо ямар юм бий болох бол. Жишээлбэл одоо энэ хуулийн тодорхойлолтыг би сая л аваад харж байна л даа. Сумдууд чинь бид нар нөгөө шүүрүүлэх төхөөрөмжүүд энэ сумын сургууль, цэцэрлэгийг дандаа цооногийн маягаар бариад байгаа шүү дээ. Тэгээд газарт нь шингээх маягаар. Тэгэхээр сумын төв дээр усаа ууж, ундныхаа усыг ууж байгаа. Манайх болсон хойно тэр хоорондын зай, хамаарал гэдгийг бол төдийлөн харж үзэхгүй байгаа шүү дээ. Алсдаа сум суурин газрыг бас нэг төвлөрсөн дулаан хангамжинд холбох байх энэ тэр гээд шавааралдуулаад, сумын ерөнхий төлөвлөгөө гэж та нар бараг байхгүйг мэднэ.

Тийм учраас энэний одоо тэр хор холбогдолтой асуудлыг юу гэж үзэж байгаа вэ. магадгүй одоо тэр шүүрсэн юмны доогуур нь хөрсний судлалаар очоод холбогдсон усыг бид нар сумын төв дээр ууж байж магадгүй байгаа юм. Тийм учраас энийг одоо яаж харуулж хамгаалах вэ. Энэ асуудал одоо энд орох уу, энэний төлбөр төлөөс энд тусгагдсан юм байна уу гэсэн. Энэнтэй холбоотой бас стандартууд нь байна уу гэсэн ийм хоёр, гурван асуулт байна.

**П.Алтангэрэл:** -За хариулчих, хэн хариулах вэ.

**Л.Гансүх:** -Тэр тооцоогий нь мэдэхгүй байна. Наанаас чинь 2 юм, чи тэр 11, 5 энэ тэр гээд тоонуудаа хариулаарай Сосорбарам. Зарчмын хувьд юу вэ гэвэл сав газрын зөвлөл бол улсын байгууллага биш. Энэ нь юу вэ гэхээр иргэдийн оролцоотой байгуулж байгаа ийм байгууллага. Өөрөөр хэлбэл зөвлөл.

**П.Алтангэрэл:** -Ойн нөхөрлөл гэдэг шиг юм уу.

**Л.Гансүх:** -Ойн нөхөрлөл гэдэг шиг биш, тэгээд одоо юу гэдэг юм. Тэгээд томъёоллоор нь хэл дээ Сосорбарам. Тэгээд одоо юу вэ гэхээр яг одоо жишээлбэл Туул гол одоо ингээд л яваад, эхнээсээ гараад, тэр одоо Сэлэнгэд дуусах байх. Энэ хооронд байгаа бүх нутаг дэвсгэр дээр амьдарч байгаа улсуудын төлөөллөөс орсон удирдах зөвлөл байгуулагдаад. Тэгээд энэ удирдах зөвлөл өөрөө энэ сав газарт хаана нь бохирдол үүсч болох вэ, хаана нь яаж болох вэ, яаж хамгаалах вэ гээд зардал юмаа гаргаад, тэгээд тэр усны зарцуулалтын менежментийг хийнэ л гэсэн үг. Тэгээд тэндээсээ улсад татвар нь төлөгдөөд, өөрсдийгөө санхүүжүүлээд, ингээд явна.

Тэгээд эхний ээлжинд бид нар бол энэ голландын төслөөр бол яг сав газрын зөвлөл ажиллах вэ гэсэн бүх тэр дүрэм журмыг боловсруулаад, яг Туул голын жишиг дээр ер нь хийгээд явж байгаа.

**П.Алтангэрэл:** -Сосорбарам дарга.

**Ц.Сосорбарам:** -Сав газрын зөвлөл гэдэг зөвлөл бол одоо энэ барууны өрнөдийн орнуудад амжилттай хэрэгжсэн. Жишээлбэл Туна мөрний дагуу байдаг жижигхэн жижигхэн газар нутагтай хүчирхэг эдийн засагтай орнуудад бол маш их амжилттай хэрэгжсэн ийм байдаг. Манай нөхцөлд бол энэ бол яг амьдрах чадвар нь нэлээн бөхтэй, одоогийн байдлаар сав газрын зөвлөлүүд бол ерөнхийдөө гадны төсөл эд нарын хүрээнд л ажлаа явуулж байгаа.

Тийм учраас сав газар амьдрах болохын тулд сав газрын захиргаатай болгож 29 сав газраа захиргаатай болгож төрөөс дэмжиж ажиллуулахгүй бол ерөнхийдөө бол тэр амьдрах чадвар муутай байгаа гэж бид нар үзсэн. Тэгээд сав газрын зөвлөлийг 29 саваараа байгуулъя гэсэн саналыг бид нар оруулсан юмаа.

Нөгөө талаар тэр тоонуудын хувьд ярихад бол байгаа бохир ус цэвэрлэх байгууламжуудын ер нь олонхи нь бол өөрийнхөө хүчин чадлаас давуу нөхцөлөөр ажиллаж байгаа. Цэвэрлэх хүчин чадлаасаа. 5, 6 цэвэрлэх байгууламж бол ажиллахгүй байгаа. Өөрөөр хэлбэл хөрөнгө оруулалт, одоо жишээлбэл Налайх бол хамгийн нөлөөтэй, цэвэр усны эх үүсвэрийн дээд талд байдаг Налайхын цэвэрлэх байгууламж гэхэд л хөрөнгө оруулалтгүйгээс болоод л одоо ажиллахгүй тийм 6 цэвэрлэх байгууламж байна.

Улаанбаатарт бол 2 байна, хөдөө орон нутагт хуучин сангийн аж ахуйнуудын цэвэрлэх байгууламжууд бас одоо зогсчихсон тийм цэвэрлэх байгууламжууд байдаг юмаа. Тэд нар тэгээд сумын төвийн.

**Л.Гансүх:** -Нэг юм нэмэхэд энэ одоо усны бохирдлын төлбөрийн хууль гээд байна шүү дээ. Энэ хууль бол энэ сав газрын зөвлөлийг дэмжих юм руугаа орох юм. Энэ нь өөрөөр хэлбэл бохирдлын ийм юм тогтоогоод ирэхээр бол маш их мөнгө орж ирнэ. Тэгээд тэр бол ингээд дэмжээд явна гэсэн үг. Баярлалаа.

**П.Алтангэрэл:** -Гишүүд асуулт асууж, санал хэлж дууслаа. Энэ хуулийг хэлэлцэхийг дэмжье гэдэг томъёоллоор санал хурааж байна. За дэмжиж байгаа гишүүд гараа өргөнө үү. 11-7. Хэлэлцэх эсэхийг дэмжиж байна.

Байнгын хорооны санал, дүгнэлтийг нэгдсэн чуулганд Сэдванчиг гишүүн танилцуулъя. Хурал өндөрлөж байна.

***Байнгын хорооны үдээс өмнөх хуралдаан 11 цаг 50 минутад завсарлаж, үдээс хойшхи хуралдаан 16 цаг 35 минут үргэлжлэв.***

*Хуралдаанд ирвэл зохих 21 гишүүнээс 15 гишүүн ирж, 71.4 хувийн ирцтэй байв. Үүнд:*

 ***Чөлөөтэй:*** Д.Кёкүшюзан Батбаяр.

  ***Тасалсан:*** Х.Баделхан, Л.Гансүх, Л.Гүндалай, Х.Наранхүү, Д.Энхбат.

 **П.Алтангэрэл:** -Байнгын хорооны хурлыг үргэлжлүүлье.

 Засгийн газрын гишүүнийг томилох тухай Улсын Их Хурлын тогтоолын төслийг хэлэлцье.

 Байгаль орчин, аялал жуулчлалын сайдад нэр дэвшигчийн талаарх танилцуулгыг Ерөнхий сайд хийнэ. Ерөнхий сайдыг урьж байна.

 **С.Батболд:** -Улсын Их Хурлын эрхэм гишүүд ээ,

 Улсын Их Хурлын 2012 оны 1 дүгээр сарын 20-ны өдрийн 7 дугаар тогтоолоор хүсэлт гаргасан Засгийн газрын гишүүн, сайд нарыг үүрэгт ажлаас нь чөлөөлсөнтэй холбогдуулан орон гарсан Засгийн газрын гишүүдийг нөхөн томилох тухай асуудлыг Улсын Их Хуралд холбогдох Байнгын хороонд оруулж байна.

 Монгол Улсын Үндсэн хуулийн 39 дүгээр зүйлийн 3 дахь хэсэгт Засгийн газрын гишүүдийг Ерөнхий сайдын өргөн мэдүүлснээр Улсын Их Хурал хүн тус бүрээр хэлэлцэж томилно гэж заасны дагуу Засгийн газрын тухай хуулийн 23 дугаар зүйлийн 1 дэх хэсгийн 1-д заасныг үндэслэн Засгийн газрын гишүүдийг томилуулах асуудлыг Монгол Улсын Ерөнхийлөгчтэй зөвшилцөн Улсын Их Хуралд өргөн мэдүүлсэн болно.

 Засгийн газрын гишүүнээр томилуулахаар нэр дэвшүүлэхдээ ажлын чадвар, туршлагыг нь харгалзан үзэж удирдан зохион байгуулах авьяас чадвар, ажил хэрэгч чанарыг удирдлага болголоо. Эдгээр шалгуурыг үндэслээд Дамдингийн Цогтбаатарыг Монгол Улсын Засгийн газрын гишүүн, Байгаль орчин, аялал жуулчлалын сайдаар томилуулахаар санал болгож байна.

 Д.Цогбаатар нь 1970 онд Улаанбаатар хотод төрсөн. 42 настай. Москва хотын Олон улсын харилцааны дээд сургууль, Австрали Улсын Үндэсний их сургуулийг тус тус төгссөн. Улс төр судлал, олон улсын эрх зүйн магистр цолтой. 1994-1996 онд Гадаад харилцааны яамны Ази, Африкийн газарт мэргэжилтэн, 1998-2000 онд Гадаад хэргийн яамны Гадаад худалдаа, хамтын ажиллагааны газарт мэргэжилтэн, Олон талт хамтын ажиллагааны газрын орлогч дарга, 2002-2008 онд Монгол Улсын Ерөнхийлөгчийн Гадаад бодлогын зөвлөх, 2008-2011 онд Гадаад харилцааны яамны Төрийн нарийн бичгийн дарга, 2012 оны 1 дүгээр сараас Монгол Улсын Ерөнхий сайдын зөвлөхөөр ажиллаж байна. Төрийн албанд 18 жил ажилласан.

 Улсын Их Хурлын эрхэм гишүүд ээ,

 Монгол Улсын Засгийн газрын гишүүн, Байгаль орчин, аялал жуулчлалын сайдаар Дамдингийн Цогтбаатарыг томилуулах тухай саналыг хэлэлцэн дэмжихийг хүсье.

 Анхаарал тавьсанд баярлалаа.

 **П.Алтангэрэл:** -Нэр дэвшигчээс асуух асуулттай гишүүн байна уу. Бат-Эрдэнэ гишүүн асуулт асууя.

 **Б.Бат-Эрдэнэ:** -Баярлалаа. Байгаль орчны сайдад нэр дэвшиж байгаад нэр дэвшигч Цогтбаатарыг бол дэмжиж байгаа. Тэгэхдээ энэ байгаль орчны асуудал бол үнэхээр Монголд үнэхээр хурцадмал ийм асуудал болсон л доо. Ер нь одоо экологийн сүйрлийн ирмэг дээр байна гэж хэлж болно. Тэгээд би ганцхан юм асуух гээд байна. Энэ урт нэртэй гэж нэрлэгдээд одоо энэ чинь миний нэрээр цоллогдоод тэгээд хүртэл явж байгаа. Нэр бүхий гишүүд энэ санаачилсан гишүүд нь ингээд сууж байна. Нийтдээ 9 гишүүн санаачилсан юм байгаа юм.

 Тэгээд 2009 оны 7 сарын 16-нд баталсан энэ хууль одоо амьдрал дээр хэрэгжихгүй ер нь нэлээн хэдэн жилийн нүүр үзээд, ингээд одоо өнөөдөртэй золгож байгаа. Гэхдээ бол тодорхой ахиц гарсан. Энэ хуулийг амьдралд хэрэгжүүлэх, энэ хууль бол зөвхөн одоо энэ Байгаль орчны яамтай холбоотой жиш ерөөсөө энэ Улсын Их Хурал Монгол төрийн одоо 2008-2012 оны энэ бүрэн эрхийн хугацаанд ер нь одоо гэрэлтэй гэгээтэй алс хэтийг харсан том төрийн бодлого гэж авч үзвэл зохих ийм хууль байгаа.

 Харамсалтай нь бол одоо энийг хэрэгжүүлэх гардан одоо ажиллах энэ Байгаль орчны яам бол үнэхээр хангалтгүй ажилласан гэж би бол, бид бол үздэг. Иргэд энэ олон нийтийн зүгээс ч ийм үнэлэмжтэй байгаа. Тэгээд тийм учраас энэ хуулийг бүрэн хэрэгжүүлэх, ийм арга хэмжээг авах талаар та ямар арга хэмжээ авч ажиллах вэ. Энэ бол та энийг сайн мэдэж байгаа. Ямар хэмжээнд энэ нийгэмд одоо дуулиан тарьж өнөөдрийг хүрсэн билээ.

Тийм учраас энэ бол ерөөсөө агуулга нь маш тодорхой, өнөөдөр энэ байгаль экологийн тэнцвэртэй байдлыг хадгалах, гол мөрнийхөө эх, урсац бүрэлдэх эхийг ойн сангаа хамгаалах, усныхаа сав, энгийн хамгаалалтын бүсийг хуульд нь хамгаалахаар маш тодорхой ийм хууль байгаа шүү дээ нэгдүгээр асуулт.

Хоёрдугаар асуулт бол одоо энэ Засгийн газраас өргөн бариад байгаа энэ байгаль орчны багц хуулиудыг энэ хуулийг одоо гаргах ямар ч байсан Байгаль орчны яам бол энэ дээр нэлээн сайн ажилласан гэж ингэж ойлгож байгаа. Тийм учраас одоо шинээр томилогдох юм бол энэ эрчийг нь алдуулахгүйгээр ингээд явуулах хэрэгтэй байгаа юм. Тэгэхгүй бол одоо ингээд энэ чинь 10-нд завсарлана, тэгээд 4 сарын 2-нд нээгдэнэ. Тэгээд ингэсхийгээд хойш нь хаячих юм бол тэгээд цаана нь монголын орны байгаль орчны байдал, ерөөсөө энэ монгол хүний амьдрах орчны асуудал энэ дээр ерөөсөө бид нарыг цаг хугацаа хүлээхгүй ийм асуудал байгаа юм.

Тэр чинь одоо сав газрын зөвлөл байгуулах тухай, Усны тухай хууль, тэгээд энэ ерөөсөө байгаль орчны багц хуулийг нэн тэргүүнд гаргах ийм шаардлагатай байгаа юм. Энэ хоёр асуудлыг та нэг тодорхой хариулж өгөөч.

**П.Алтангэрэл:** -Цогтбаатар хариулъя.

**Д.Цогтбаатар:** -Баярлалаа. Энэ урт нэртэй хуулийн тухайд гэвэл сая бас Байгаль орчны яаман дээр очиж энэ асуудлаар нэлээн мэдээлэл авсан ер нь. Хаанаа асуудал нь гацаад зогсоод байгаа юм, ер нь яавал дээр юм. Цаашдаа ер нь юу хийвэл боломжтой вэ гэдэг талаар бас лавлагаа авсан. Одоо яг өнөөдрийн байдлаар бол би яахав тухайн яамнаасаа мэдээлэл авсан, тэгээд санал солилцсон түвшинд л байж байна. Тэгэхээр еще лавшруулж судлаад, яг цаашдаа энийг хэрэгжүүлэх тал дээр ер нь юу юуг анхаарч ажиллах ёстой юм бэ гэдэг дээр нэлээн хамгийн түрүүн мэдээж анхаарч, тэргүүлэх ач холбогдол өгч, ажиллах ёстой байх аа.

Надаа өгсөн мэдээллээр одоогоор бол 1 триллион 200 тэрбум төгрөгийн авлага, өөрөөр хэлбэл хохирлыг манай байгаль орчны салбарынхан тогтоогоод байгаа юм билээ. Тэгээд энэ дээрээ энэ асуудлаараа бас яг энэ судалгааныхаа хүрээнд энэ асуудлыг судлах хүрээндээ Эрдэс баялаг, эрчим хүчний яам болон Сангийн яамныхантай бас холбогдож зөвлөлдсөн. Тал талдаа яг энэ асуудлаараа бол мэдээлэлтэй, яриа хэлэлцээ явагдаж байгаа юм билээ. Тэгээд би энэ дээр бас онцгой анхаарал өгч ажиллана гэж бодож байна.

Багц хуулиудын тухайд гэвэл бас нэлээн олон жил Монгол Улсад байгаль орчны шинэчилсэн хуулиудаа хэрэгжүүлээд явсан байгаа. Гэхдээ сүүлдээ энийгээ ингээд багцлаад, цомхтгоод, давхцлыг нь арилгаад, 8 хувь л оруулаад, еще 2 хууль нэмээд барьчихсан байж байгаа юм билээ. Одоо бүх чадлаараа л энэ багц хуулиудыг нэн тэргүүнд батлуулах тал дээр л анхаарч ажиллах ёстой гэж би бодож байна. Бас тэр чиглэлээр ажиллахад энэ Байнгын хороо дэмжиж ажиллах болов уу гэж бас итгэж байгаа.

Ер нь сая нөгөө байгаль орчны ажилтнуудын үндэсний зөвлөгөөн болсон байна лээ. Тэрний бас нэг чухал үр дүн нь байгаль орчны асуудлыг эдийн засгийн хөгжлийнхөө урд гаргаж ирж тавья. Тэргүүлэх зорилт болгоё гэсэн байна лээ. Тэгэхээр энэ яг хүрээндээ, энэ багц хуулиудыг ч хэрэгжүүлэх батлуулах, энэ урт нэртэй хуулийг ч гэсэн хэрэгжүүлэх дээр онцгой бас анхаарч ажиллахад энэ шинэ хандлага бас түлхэц болох болов уу гэж найдаж байгаа.

**П.Алтангэрэл:** -Баярсайхан гишүүн асуултаа асууя.

**Г.Баярсайхан:** -Баярлалаа. Нэр дэвшигчээс би нэг асуулт асууя. Цогтбаатар нэр дэвшигчийн хувьд би ерөнхийд нь бас мэдээлэл олж авсан байгаа. 2002 оны Иоханасбургийн дээд хэмжээний тогтвортой байдлын, тогтвортой хөгжлийн дээд хэмжээний уулзалтын бэлтгэл ажлыг хангаж байсан. 2009 оны Копенгагений бас уур амьсгалын өөрчлөлтийн хурлын бэлтгэлийг бас хангаж байсан юм билээ. Энэ утгаар нь авч үзэх юм бол байгаль орчны салбартай бас холбоотой ажиллаж байсан юм байна гэж ойлгож байгаа.

Тэгэхээр та сүүлийн үеийн сайд нарын томилгоотой холбоотой нэг мэдээлэл явж байгаа. Энэ Хонгорын асуудал яригдаж байна л даа. Хонгорт бол цианит натрийн хордлого болсон байдаг. Нууцаар жижиг хятадын компани хүн ам шигүү суурьшсан суманд дунд нь ийм олборлолт явуулж байсан, үйлдвэрлэл явуулж байсан юм байна лээ. Өнөөдөр бол үнэхээр одоо хордлогын ийм архаг хордлогын байдал иргэдэд нь илэрч байгаа. Тэгэхээр та энийг бол ер нь яг бодитойгоор хордлого болсон уу, аль эсвэл одоо зүгээр уул уурхайн нэг жаахан осол болсон уу, энэ тал дээр ер нь ямар байр суурьтай байдаг юм бэ?

За тэгээд нэгэнт цианит натри ярьсан учраас Монгол Улсын, за энэ хамтарсан Засгийн газрын мөрийн хөтөлбөрт тодорхой заасан байдаг шүү дээ. Энэ уул уурхайд, байгаль орчинд хоргүй технологи нэвтрүүлье гэсэн ийм заалт одоо хамтарсан Засгийн газрын мөрийн хөтөлбөрт байгаа. Тэгэхээр Бороо гоулд компани жишээлбэл нуруулдуу босгох технологиор цианит натри ашиглаж, энэ үйлдвэрлэлээ өргөжүүлье гэсэн ийм асуудал тавьдаг юм байна лээ. Хэвлэл, мэдээллээр явдаг юм билээ. Энэ дээр та одоо жишээлбэл ямар байр суурьтай байх вэ.

Тэгээд эцэст нь асуухад Бат-Эрдэнэ гишүүн сая хэллээ. Урт нэртэй хуулийн санаачлагч гишүүд энд сууж байна. Тэгэхээр би санаачлагчийн хувьд урт нэртэй хуулийн одоо бас цаашдын хувьд заяанд санаа тавьж явдаг гишүүдийн нэг. Тэгэхээр үүнийг одоогоос 6 сарын хугацаанд хэрэгжүүлэх бололцоо боломж байна гэж би хувьдаа харж байгаа. Та бол тэргүүлэх чиглэл, ач холбогдол өгч, ажиллая гэсэн ийм таны хариултанд би сэтгэл дундуур байна л даа. Үүнийг одоо зайлшгүй хэрэгжүүлэх ёстой. Та тэгэхээр бүр баттай хариу би танаас сонсмоор байгаа юм. Тэгээд таны энэ нэр дэвшиж байгаа явдлыг бол дэмжиж байна.

**П.Алтангэрэл:** -Цогтбаатар хариулъя.

**Д.Цогтбаатар:** -Баярлалаа. Тэгэхээр тэр Хонгорын асуудал дээр яг энэ асуудал анх гараад бас нэлээн шуугиан дэгдэж байх үед би Гадаад харилцааны яаманд ажиллаж байсан. Ерөнхийлөгчийн зөвлөхөөр ажиллаж байсан. Бид нарын хамгийн түрүүн яг тухайн үедээ би гадаад бодлогын салбарт ажиллаж байсан хүний хувьд бол юу анхаарч ажиллаж байсан бэ гэхээр гаднаас яг лабораторийнх нь одоо мэргэжлийн шинжээчдийг авчраад энд яг мэргэжлийн дүгнэлт гаргая гээд миний санаж байгаагаар НҮБ-аас экспертүүд авчирч, яг тухайн газар дээрээ бас шинжилгээ дүгнэлт хийж байсныг санаж байна.

Тэгээд тэр юунд бол энэ бол миний зүгээр бодол биш тухайн үед хэрэв би мартаагүй бол тэгэхдээ би энийг мэдээж нягтлах ёстой. Хэрэв би мартаагүй бол НҮБ-ын тэр лабораторийн дүгнэлтээр бол нэлээн сүүлд хийгдэж байсан болоод ч тэр юм уу хордолтын түвшин бол тийм бүр гамшгийн түвшинд хүрчихээгүй байнаа гэсэн тиймэрхүү дүгнэлт гарч байсан шиг санагдаж байна. Одоо байгаа нөхцөл байдлыг би юу гэдэг юм зүгээр мэдээллийн түвшинд байна л даа. Одоо яаман дээр очоод мэдээлэл авч байхад бол ямар ч гэсэн тэр тийм яг гамшгийн яг айхтар хордолтын байдалтай биш байгаа гэсэн ойлголтыг надад бол өгсөн.

Гэхдээ тэрийг бол сая одоо Хаянхярваа гишүүн бас тийшээ явсан байна лээ. Би бол өөрөө яг байгаль орчны талаасаа, орчны тэр бохирдол, хөрсний бохирдол, үнэхээр тэр цианит хөрсөнд нь байна уу, үгүй юу гэдэг энэ дээр еще нягталж, биечлэн бас анхаарч ажиллая гэж бодож байна. Тэгэхгүй бас яг надаа өнөөдөр тийм нарийвчилсан факт байхгүй учраас би энийг тийм ийм гэж шууд одоо хэлэх үнэхээр надад бол боломж одоогоор алга байна. Би гэхдээ энийг нягталж үзээд танд эргээд бас өөрөө биечлээд ийм ийм нөхцөл байдалтай байгаа юм байнаа гээд шаардлагатай бол өөрөө яваад ч гэсэн танилцуулж болж байна. Яагаад гэвэл энэ бол бас хүний эрүүл мэнд, бүхэл бүтэн нэг тосгоны эрүүл мэнд, орчны тухай асуудал байгаа болохоор очоод танилцаж болох байхаа.

Хоргүй технологийн тухайд гэвэл мэдээжийн хэрэг дэлхий ертөнц өөрөө бүхэлдээ хоргүй технологи руу явж байгаа. Ер нь ногоон эдийн засаг гэж ярьж байгаа энэ үйлдвэрлэлийн сэтгэлгээ өөрөө тэр ногоон эдийн засаг руугаа явж байгаа тохиолдолд бол бид тэр одоо тэр дэвшилтэт технологио л түрүүлж барьж ажиллах нь чухал. Тэр ч үүднээсээ Монголын Засгийн газар бас ногоон эдийн засгийг хөгжүүлэх асуудал дээр бүтэн сүүлийн 2 жил онцгой анхаарал тавиад би бас ажиллаж байсныг санаж байна. Энэ чиглэлээр бид нар ч гадаад харилцааныхаа чиглэлээр гаднаас дэвшилтэт технологийг оруулж ирээд гадаад бодлогоо эдийн засагжуулах хүрээнд яг тэр ногоон технологийг оруулах нэлээн хэдэн Элчин сайдын яаман дээр тавигдаж ажиллаж байсан. Энэ чиглэлээрээ бас үргэлжлүүлж ажиллах ёстой болов уу гэж бодож байна.

Энэ урт нэртэй хуулийг хэрэгжүүлэхэд энэ 6 сар их богиныг би мэдэхгүй байна. Тэгэхдээ үнэхээр би өөрийнхөө зүгээс бол нэгэнт Монгол Улсын хууль юм чинь хэрэгжүүлэх тал дээр нь анхаарч ажиллана.

**П.Алтангэрэл:** -Сэдванчиг гишүүн асууя.

**Ц.Сэдванчиг:** -Нэр дэвшигчийн зүгээр гишүүдийн асуусан асуултанд хариулж байгаа хариултыг сонсоод байхад их бөөрөнхий байна л даа. Тэгэхээр нэр дэвшигч маань бол дипломат албанд олон жил ажилласан. Гадаад харилцааны чиглэлийн хүн байх. Тэгээд таны очих гэж байнаа энэ салбарын яам гэдэг бол бас аж ахуйн тал руугаа аж ахуйн асуудал руу их ойрхон иймэрхүү асуудлыг шийддэг ийм салбарын яам шүү дээ. Тэгээд та бол одоо юу гэдэг юм тийм байх, тэгж сонссон тиймээ, тэгэхийг хичээнэ барина гэж хариулаад байна л даа. Сайд болох гэж байгаа хүн чинь жаахан тодорхой хариулт өгөх нь зөв байхаа гэж зөвлөмөөр байна нэгд.

Хоёрт бол Цогтбаатар нэр дэвшигч бол төрийн ажлаа өгчихсөн, төрийн албан хаагчаас чөлөөлөгдчихсөн байгаа гэж би ойлгож байгаа л даа. Тэгэхээр ямар одоо учир шалтгаанаар чөлөөлөгдсөн юм бэ. Одоо ирэх оны сонгуульд нэр дэвших үү гэсэн нэг асуулт байна.

Дараагийн асуулт бол та энэ ажлыг аваад, сайдын ажлыг аваад энэ одоо салбарынхаа боловсон хүчний асуудалд яаж хандах вэ, би яагаад ийм асуулт асууж байна вэ гэхээр таны өмнө бол АН-аас томилогдсон Гансүх гэж сайд байсан. Энэ хүний чиглэлээр бодвол энд тэнд хүн томилогдсон байдаг байлгүй. Тэгэхээр манайд нэг муухай олон туршлага жишээ байгаа шүү дээ. Салбарын сайд нь одоо өөр намаас томилогдоод ирэхээр дороос нь янз янзын мэдээллийн чанартай матаасын чанартай юм бичээд ингээд улс төржүүлээд л тиймээ. Тэгээд л одоо төрийн ажлыг унагаад л, бужигнуулаад эхэлдэг. Тэр тусмаа одоо сонгууль дөхчихсөн ийм үед бол иймэрхүү зүйл их гарах байх аа. Тэгээд энэ асуудал дээр та ямар байр суурьтай, яаж хандах вэ, тэр мэдээлэл, матаас бүхнийг одоо нухацтай авч үзээд л, өөрөөр хэлбэл мэдээлэл татаасаар та ажил хийх үү, эсвэл өөр байр сууринаас ажил хийх үү гэсэн ийм асуулт байна.

Дараагийн асуултыг би Ерөнхий сайдаас асууя гэж бодоод байна л даа. Цогтбаатар нэр дэвшигч бол манай энэ Гадаад харилцааны чиглэлийн мэргэжлийн боловсон хүчин гэж ойлгож байгаа. Тэгээд ийм хүнийг та одоо байгаль орчин, аялал жуулчлалын яам гээд шал өөр чиглэлийн одоо ингээд яам руу санал оруулж ирж байна л даа. Тэгэхээр болдог бол энэ хүнийг Гадаад харилцааны яаман дээр тавиад, Занданшатарыг нь одоо энэ яаман дээр тавьж болохгүй юу. Занданшатар чинь байгаль орчин гээд овоо юм яриад байдаг шүү дээ. Тэгээд ийм зохицуулалт хийх боломж бий юу гэсэн иймэрхүү асуулт байна.

**П.Алтангэрэл:** -Цогтбаатар хариулъя.

**Д.Цогтбаатар:** -Энэ боловсон хүчний асуудал дээр их тодорхой хариулъя. Би бас шүүмжлэлийг хүлээж авч байна. Боловсон монгол төрийн шалгуурыг даваад ажиллаж байгаа төрийн албан хаагч хуулиараа хамгаалагдсан. Тэр хуулийг хүндэтгэж ажиллах ёстой. Тэр утгаараа бол тавигдах ганцхан л шаардлага, тэр хүн ажлаа хийгээд, бүх хүн ямар ч хүн ажлаа хийгээд бүх тэр шалгуурыг даваад явж чадаж байгаа бол энэ дээр ямар ч асуудалгүй, угаасаа байх ёсгүй гэж бодож байна.

Би урд нь Ерөнхийлөгчийн зөвлөх хийж байгаад Гадаад харилцааны Төрийн нарийн бичгийн даргаар очихдоо би нэг ч тийм зөв, буруу нөгөө нэг халаа сэлгээ хийгээгүй. Байгаа хамт олонтойгоо зохицоод ажиллаж ирсэн. Тэгэхээр яг тэр зарчмаараа л би ажиллах болно. Хамгийн түрүүн би миний барьж ажиллах зарчим бол өөрөөр хэлбэл тэр хүн ур чадвартай, сэтгэлтэй, ажлаа яг мэргэжлийн түвшинд хийж чадаж байгаа бол аль ч хүн бол хуулиараа хамгаалагдсан байх ёстой. Хэн ч оролдох ёсгүй гэж бодож байна.

Яагаад ажлаа өгсөн юм бэ гэж тэгж байна. Монгол Улсын Ерөнхий сайд намайг өөрийнхөө зөвлөхөөр өнгөрсөн онд ажиллаач ээ гээд асуудлыг тавьсан. Тэгэхээр би Монгол Улсын Ерөнхий сайдын саналыг баяртайгаар хүлээж аваад Ерөнхий сайдын зөвлөхөөр ажилласан. Цаашид нэр дэвших үү гэдэг асуултанд тэрийг би үнэхээр өнөөдөр хариулж мэдэхгүй байна. Энийг бол одоо тухайн үедээ бас улс төрийн шийдэл байх байх. Ялангуяа намын бага хурал гээд их олон асуудлууд байгаа учраас энэ дээр би хариулж мэдэхгүй байна.

**П.Алтангэрэл:** -Ганбямба гишүүн. Ерөнхий сайдаас асуусан байна.

**С.Батболд:** -Үгүй одоо тэгээд сайд нарыг хооронд нь сольж холих асуудал эд нар бол ер нь байж болох зүйл л дээ нэг талаасаа. Өнөөдөр бол миний Ерөнхий сайдын хувьд бүрэн эрхийнхээ хүрээнд дэвшүүлж байгаа асуудал бол чөлөөлөгдсөн 6 сайдынхаа оронд 6 сайдаа томилж ажиллуулаад явъя гэсэн ийм зарчмыг оруулж байгаа юм.

**П.Алтангэрэл:** -Ганбямба гишүүн, дараа санал хэлэх юм уу. Балдан-Очир гишүүн асуулттай юу. Буд гишүүн байхгүй юу. Тэрбишдагва гишүүн.

**Д.Тэрбишдагва:** -Цогтбаатар нэр дэвшигчийг зарчмын хувьд дэмжиж байгаа. Би бас Цогтбаатар нэр дэвшигчтэй хуучин хүнс, хөдөө аж ахуйн салбарт ажиллаж байхад энэ байгаль орчны өөрчлөлт, тийм чиглэлээр нэлээн олон удаа уулзаж ярилцаж байсан. Ялангуяа НҮБ-д монголын цаг уурын өөрчлөлтийн асуудлаар илтгэл тайлан бэлтгэх бэлтгэл ажиллагаан дээр бол Цогтбаатар тэр үед ажиллаж, би хүнс, хөдөө аж ахуйн салбарт сайд хийж байхад бас энэ чиглэлээр энэ байгаль орчны өөрчлөлтийн чиглэлээр нэлээн юм уншиж судалсан хүн гэж тэр үед ойлгогдож байсан л даа.

Миний асуух асуулт бол энэ сая өөрөө ч хэллээ. Нэг их наяд гаруй төгрөгний хэрэгцээ байгаа юмаа. Байгаль орчны өөрчлөлтийг одоо сайжруулах, энэ одоо цаг уурын өөрчлөлт, цөлжилт, тэгээд энэ гол мөрний ширгэж байгаа асуудал эд нарын талаар бид маш их ярьдаг аа. Тэгээд энэ асуудлыг бол Монгол Улс дангаараа шийдэж чадахгүй талаар ч олон удаа ярьсан. Тэгээд одоо өмнөх сайдуудаас асуухад бол баахан бодлого боловсруулаад байна, цаас боловсруулаад байна гэж ярьдаг болохоос биш яг бодитой хөрөнгө мөнгийг нь байгаль орчин, цөлжилт, усны чиглэлээр улсын төсвөөс жаахан мөн орж байхад, гадна дотоодоос бас орж ирж байгаа юм харьцангуй бага байгаа юм.

Тэр ч байтугай бид одоо усгүй байх юм бол байгаль орчин бохирдчих юм бол Монгол Улсын хөгжил гэдэг асуудал ерөөсөө ярих шаардлагагүй гэж хүртэл бид ярьдаг. Тэгэхээр нь гадаад бодлогын чиглэлээр ажиллаж байсан хүн энэ дээр олзуурхаж хэлэх гээд байгаа юм бол энэ гаднаас орж ирж байгаа энэ зээл тусламжийнхаа юмыг ерөөсөө байгаль орчин руу, түүний дотор энэ усны асуудал руу энэ цөлжилтийн асуудал руу энэ одоо уул уурхай чинь одоо баахан зам харгуйгий чинь шинээр гаргаад, цөлжиж байна. Энэ чиглэл рүү бодож санаж байгаа юм байна уу, энэ чиглэл рүү хандуулах чиглэл рүү одоо энэ гадаад харилцааныхаа туршлагыг өмнө нь бас энэ гадна олон улсын байгууллага эд нартай харилцаж байсан туршлагаа энэ зээл тусламжин дээр, хөрөнгө оруулалтан дээр байвал их сайн байна гэж үзэж байгаа учраас энэ чиглэл рүү бодож санаж байгаа юм байна уу гэж асууж байна.

**П.Алтангэрэл:** -Цогтбаатар хариулъя.

**Д.Цогтбаатар:** -Баярлалаа. Үнэхээр энэ Монгол Улс өнөөдөр эдийн засгийн хурдацтай хөгжлийнхөө шатанд гарчихсан байгаа тохиолдолд бол эдийн засгийн чанартай, өөрөөр хэлбэл арилжааны аж ахуйн чанартай хөрөнгө оруулалтын хөрөнгийн эх үүсвэр бол хангалттай болох шинжтэй байгаа. Гэхдээ энэ байгаль орчны салбар дээр тэр утгаараа манайд бол өгдөг зээл тусламжийн хэмжээ өөрийн эрхгүй буураад эхэлж байгаа. Цаашдаа ч буурах юм байна лээ. Гэхдээ байгаль орчин дээр бол хандлага үнэхээр өөр байх ёстой байна лээ. Яагаад гэвэл яг сая Тэрбишдагва гишүүний хэлж байгаагаар байгаль орчны өөрчлөлт гэдэг бол биднээс үл хамааран, ялангуяа хэрэв тэр антарпекийн чанартай өөрчлөлт явагдаж байгаа бол тэрийг өндөр хөгжсөн аж үйлдвэржсэн орнууд энэ байгаль орчны өөрчлөлтөнд нөлөөлөхүйц үйлдвэрлэлийг явуулж байгаа.

Тэгэхээр тэр одоо бусад оронд нөлөөлөхүйц хил дамнасан тэр өөрчлөлтийн эх үүсвэр, тэр улсууд бол үнэхээр энэ дээр анхаарч ажиллаж, дэлхийн түвшинд хөрөнгө оруулалт, зээл тусламжийг өгч байх ёстой гэж бодож байгаа. Тэр утгаараа манайх хичнээн мөнгөтэй болж байгаа хэдий ч дэлхийн хэмжээний байгаль орчны өөрчлөлтөнд нөлөөлөхүйц ийм үйлдвэрлэлгүй орны хувьд бид нар тэр улсуудаас зээл тусламжийг авах чиглэл дээрээ онцгой анхаарч ажиллах ёстой юм болов уу.

Тэгэхээр энэ зээл тусламжийн хэмжээ хичнээн багасч байгаа ч гэсэн онилгоо нь тэр байгаль орчин руугаа, цөлжилт рүүгээ, ус цэвэршүүлэх рүүгээ одоо байгалийн төрөл зүйлийн байдлыг хамгаалах энэ тал руугаа илүү чиглэгдэх ёстой юм болов уу гэж бодож байгаа. Энэ чиглэлээр би өөрийнхээ зүгээс одоо гадны байгууллагуудтай маш нягт хамтарч ажиллана гэж бодож байгаа. Энэ чиглэлээр бас олон ч арга хэмжээ хийгдэж ирсэн байгаа юм байна лээ. Тэрийг илүү эрчимжүүлэх боломж байгаа гэж би итгэж байна.

**П.Алтангэрэл:** -Бат-Үүл гишүүн асууя.

**Э.Бат-Үүл:** -Би Ерөнхий сайдаас асууя. Ардын Нам боловсон хүчний хомсдолд орсон юм шиг яагаад гэнэтхэн Төрийн нарийн бичгийн дарга, төрийн жинхэнэ албан хаагч, захиргааны хоёр албан тушаалтныг сайдын албан тушаалд сугалж оруулж ирсэн бэ. Яагаад ийм юм хийж байгаа юм. Төрийн захиргааны маш одоо төрийн захиргааны албанд төрийн жинхэнэ албан дотроо хамгийн дээд карьертаа хүрчихсэн байж байгаа хоёр албан тушаалтныг яагаад ингээд сугалаад ороод ирэв ээ. Танай нам бол боловсон хүчний нөөцтэй, бидэнд хангалттай боловсон хүчин байна гэдэг.

Түүгээр барахгүй хамтарсан Засгийн газрын үед бол манай сайдуудыг танай намын дэд сайдууд орлож байсан. Тэд бол парламентын гишүүд биш байсан. Энэ бол одоо гэтэл одоо боловсон хүчний хомсдолд орчихсон юм шиг төрийн нарийн бичгийн дарга хоёр хүнийг сайдын албан тушаалд сугалаад бариад ороод ирсэн. Энэ ямар учиртай юм бэ.

Хоёрдугаарт нь, Төрийн нарийн бичгийн дарга хоёр хүнийг улс төрийн албан тушаал руу шилжүүлж оруулж ирж байгаа явдал бол төрийн үндсэн бодлогын эсрэг болчихлоо шүү дээ. Бид чинь сүүлийн жилүүдэд маш эрчимтэйгээр төрийн алба бол улс төрийн алба руу шилждэг, улс төрийн алба нь төрийн алба руу шилждэг энэ байдлыг зогсооё оо. Төрийн алба, улс төрийн алба хоёрыг зааглая. Төрийн албаны хуулийг ч чангатгасан, төрийн албан тангаргийг ч нэлээн чамбай болгосон, ер нь их том цогц хууль баталсан шүү дээ бид нар. Тэгээд ерөөсөө бид нарын манай төр бол ард иргэддээ юу гэж зарласан гэхээр төрийн алба улс төрийн албан тушаалыг бид зааглаж байнаа гэдгийг хэлсэн.

Ерөнхий сайд энэ бодлогыг зөвшөөрөхгүй байгаа юу? Яагаад энэ бодлого төрийн бодлогын эсрэг явав аа хоёрт нь.

Гурав дахь нь Ерөнхий сайдаас асуух юм бол энэ төрийн жинхэнэ албаны хамгийн дээд түвшинд очсон энэ хоёр хүнийг та улс төрийн албанд чирээд ороод иржээ. Та мэдэж байгаа сонгуулийн хуулиар ч тэр, одоо энэ хоёр хүн бол хоёулаа залуу юм байна лээ. Энэ хэмжээний албан тушаалд очихын тулд багагүй одоо замыг туулсан. Би энд эргэлзэхгүй байна. Одоо энэ хоёр хүн эргэж төрийн албанд орж болохгүй ээ. Яагаад вэ гэхээр улс төрийн албан тушаалд шилжсэнээр энэ хүмүүсийн төрийн албаны бүх зэрэг дэв байхгүй болж байгаа. Одоо төрийн албанд очвол бүгдийг эхнээс нь эхлэх ёстой энэ хоёр хүн.

Тэгэхээр энэ хоёр хүний амьдралтай нэлээн одоо түвэгтэй байдалд оруулсан ийм сонголт хийлээ шүү дээ Ерөнхий сайд. Тэгэхээр та бол одоо юу гэж бодсон. Манай нам ингээд л Засгийн эрх бариад байна гэж бодсон уу, үгүй юу. Энэ ямар учиртай юм бэ.

 Би зүгээр нэр дэвшигчээс асууя. Цогтбаатараас. Чи өөрөө бол Ерөнхийлөгчийн зөвлөх байж байгаад төрийн албанд шилжиж очсон. Тэр төрийн албанд шилжиж очих үеэс чинь хойш чухамдаа яг энэ албан тушаалтан төрийн албан тушаалтан болж хөрвөдөг. Төрийн албан тушаалтан улс төрийн албан тушаалтан болж хөрвөдөг. Энэ байдлыг таслан зогсоох явдал бол маш чухал аа гэж төрийн бодлогын чиг хандлага тогтсон. Би сая Ерөнхий сайдаас асуухдаа тэгж хэллээ. Чи бол амьдралынхаа нэлээн эгзэгтэй ийм сонголтыг хийчихлээ. Одоо чиний төрийн албаны дэв зэрэг бүх юм байхгүй болж байгаа. Ийм одоо том сонголт хийх зүрх зориг гаргахад чинь яасан. Одоо арын халаасанд байгаа намын батлах чинь гарч ирж байгаа юм. Чи арын халаасандаа байсан намын батлахаа гаргаж ирж байгаа юм уу? Яагаад ийм сонголт хийсэн бэ. Хувийн амьдралын сонголт л доо чиний. Тэгэхдээ хариуцлагатай сонголт шүү дээ.

**П.Алтангэрэл:** -Ерөнхий сайд хариулъя.

**С.Батболд:** -За одоо би ч иймэрхүү хүмүүсээс сонсоод, заримдаа зарим хүнээс болж хүлээж авч болох, энэ хүн бол нэг иймэрхүү юм ярих байх гэж баримжаа бас байдаг юмаа. Тэгээд Бат-Үүл гишүүн ийм юм ярингуут би бас гайхаад байгаа юм. Одоо ер нь юу гэсэн үг вэ. Бат-Үүл гишүүн маань одоо ардчиллын алтан хараацай л гэдэг, хүний эрх чөлөө л гэдэг, сонгох сонгогдох эрх л гэдэг. Одоо яахав тэгээд хүн улс төрийн албан тушаалд шилжинэ гэдэг маань бас төрийн бодлого учраас одоо ингээд шилжихгүй ээ гээд хаачихсан ийм юм яринаа гэхэд энэ бол ер нь хамгийн нөгөө суурь зарчимтайгаа зөрчилдсөн зүйл угаасаа ярьдаггүй хүн л дээ манай Бат-Үүл гишүүн.

Тэгээд өөрийнхөө үнэт зүйлтэй зөрчилдсөн зүйл ярих нь бол зохимжгүй байх аа. Энэ дээр бол тайлбар яриад, онол яриад, аль нэг нам дээр улс төр хийх юм уу, аль нэг хүн дээр улс төр хийх юм уу ийм юм ярих бол зөндөө юм ярьж болно. Тэгэхдээ энэ бол зарчмын суурь үндсээрээ буруу юм ярьж байгаа учраас та энэ буруу юм ярихаа боль оо нэгдүгээрхи нь. Болохгүй шүү дээ ингэж. Одоо яах юм тэгээд малчин хүн бол зөвхөн улс төр хийж болно, бизнесмен хүн улс төр хийж болно, төрийн албан хаагч хэзээ ч улс төр хийж болохгүй. Улс төрд одоо сонголт хийгээд хувь хүн Улсын Их Хуралд, магадгүй төрийн албаас өргөдөл чөлөөлөөд Ардчилсан Намаас Гаалийн ерөнхий газарт байсан Мурат ч тэр, Мөнхбат гээд залуу, энэ Ардын Намаас олон хүн л улс төр рүү сонголт хийгээд орсон шүү дээ.

Энэ Цогтбаатар гээд нөхөр бол бүр 12 сарын 20 хэднээр бол Төрийн нарийн бичгийн даргаасаа өөрийн хүсэлтээрээ, би сая санал тавьсан. Тэрний дагуу өөрөө хүлээн зөвшөөрөөд, чөлөөлөгдөөд ингээд одоо Ерөнхий сайдын зөвлөх, улс төрийн ажилтнаар өнгөрсөн жил болчихсон байгаа. Танд бас мэдээлэл ч дутуу байна. Цогтбаатар гэдэг хүн дээр жишээ нь. Энэ хүн сонголтоо хийчихсэн энэ суурь үнэт зүйлүүдээ өөрөө ингэж ярьж болохгүй шүү дээ.

Ер нь төрийн албыг меритбес гэж яриад байгаа сая. Гавьяа шагнал, урамшил дээр нь тогтсон, гэнэт одоо сонгуулиас болоод нэг нөхөр үсэрч орж ирээд газрын дарга, Төрийн нарийн бичгийн дарга ийм практик 96 онд бол олон л удаа болж байх шиг байсан. Сүүл рүүгээ ч 2004, 8 онд зарим яамдууд дээр 8 оноос хойш болж л байсан. Тийм учраас энийг ингээд тухай тухай хүнд нь тааруулсан, гэхдээ өөрийнхөө суурь үнэт зүйл дээр зөрчилдсөн, тухайн одоо өөрийнхөө олон асуудлуудыг ингээд зөрчилдүүлсэн ийм байр суурь ярина гэдэг бол буруу шүү дээ.

Тийм учраас одоо нэгдүгээрт нь энэ бол логикгүй асуулт байнаа. Хоёрдугаархи нь, ер нь Төрийн нарийн бичгийн дарга төрийн албан дээр хамгийн сайн бэлтгэгдсэн боловсон хүчин мөн үү гэвэл мөн. Одоо тэгээд төрийн албаны, чи төрийн юу гэдэг юм. Дипломат хүн тусгай албанд тангараг өргөөд элчин сайд болоод л явчихдаг шүү дээ. Элчин сайд нь дараа нь одоо янз бүрийн албан тушаалд оччихсон улс төрөөсөө элчин сайдад оччихсон үгүй ээ энэ чинь тайлбар хэлэх юм бол хаанаас нь ч яаж тайлбарлаж, одоо нөгөө юм болно шүү дээ.

Тэгэхээр бол тийм тайлбар бол их маргааны сэдэв болох учраас би эрхэм гишүүнтэйгээ энүүгээр маргах бодолгүй байна. Яагаад гэвэл энэ миний бодож байгаа ардчиллын үнэт зүйл суурь зарчмуудтай зөрөлдсөн асуудал болж байна. Тэгээд энэ хоёр Төрийн нарийн бичгийн даргын хувьд бол нэг нь бол улс төрийн албанд угаасаа өнгөрсөн жил шилжчихсэн, нэг нь бол мэргэжлийн өндөр ур чадвартай, салбартаа хүлээн зөвшөөрөгдсөн.

Ер нь бол нэг тийм мэргэжлийн хүн байж байх нь энэ салбар чинь үнэхээрийн шаардаж байна шүү. Зүгээр нэг улс төрийн гэдэг юм бол бүх юмны хаалт байж ерөөсөө болохгүй байна. Мэргэжлийн тэр салбарын амьдрал зовлон, бодлогыг мэддэг хүнийг ер нь цаашид нь томилж байх асуудлыг Ардын Нам бол цааш нь ер нь бодлого болгоноо. Энэ бол манай бодлогод байх болно. Энийг одоо бодитой хэрэгжүүлэх ажлыг бид нар ам биш ажил болгохыг үе шаттайгаар эхлүүлнэ. Бид энэ цаашдаа ч гэсэн энэ ажлыг тууштай өөрсдөөсөө шаардах болно. Бусад улс төрийн хүчинд ч энэ шаардлагыг тавих болно.

**П.Алтангэрэл:** -Цогтбаатар хариулчих уу.

**Э.Бат-Үүл:** -Тэгэхээр би Ерөнхий сайдад намайг их өндрөөр үнэлдэгт чинь талархаж байна. Тийм учраас өндрөөр үнэлдэг юм бол хэлж байгаа үг бүрийг минь анхааралтай сонсож байгаач ээ гэж хүсч байна. Би ч бас харин одоо бол нэг их тийм логикгүй, тэр тусмаа уялдаа холбоогүй үг нэг их ярихгүй шүү. Нэлээн бодож байгаад ярьж байгаа юм наад асуултыг чинь. Тийм ч учраас би асуултаа зориуд асуусан.

Ардын Намын боловсон хүчин хомсдсон юм шиг яагаад төрийн захиргааны дээд албан тушаалтнуудыг сонгож улс төрийн албан тушаалтанд тавив аа гэж би зориуд асуусан.

Хоёрдугаарт нь бол би асуухдаа зориуд хэлсэн. Төрийн албан тушаалтан бол улс төрийн сонголт хийх эрхгүй юм биш эрхтэй. Гэхдээ энэ маш хариуцлагатай сонголт юмаа гэж зориуд хэлж байгаа байхгүй юу. Өөрөөр хэлбэл төрийн тангараг авсан албан тушаалтан өнөөдрийн хуулиар хэрвээ улс төрийн сонголт хийх юм бол өнгөрсөн хугацаанд бүх карьерийг тэглэдэг ийм хувилбартай юм байхгүй юу. Энэ бол ардчилсан, нэн ялангуяа хүний эрхийг дээдэлдэг бүх оронд хүний эрхээ тодорхой болгохын тулд хийсэн алхам. Төрийн эрх, хүний эрх хоёрыг ялгах гэж хийсэн ажил байхгүй юу. Тийм ч учраас зориуд асуусан.

Тийм учраас би Батболд сайдаас зүгээр л асууж байгаа байхгүй юу. Яагаад намын боловсон хүчин чинь хомсдсон юм шиг ийм сонголт хийчихэв ээ л гэж би асуусан байхгүй юу. Танай намын боловсон хүчний нөөц арвин, бид маш их туршлагатай, энэ бол одоо та нар бараг энийгээ өөрийн имиж болгох гэдэг байхгүй юу. Гэтэл яаж байгаад энэ вэ?

Тэгээд бид нар бол дахиад хэлье. Хувь хүний эрхийг хамгаалахын тулд, эрх эрх чөлөөг хамгаалахын тулд төрийн эрх мэдлийг хязгаарладаг юм шүү. Энийг би бүр зориуд хэлье.

**С.Батболд:** -Баярлалаа. Манай нам Бат-Үүл гишүүн зөв хэлж байнаа. Манай нам үнэхээрийн боловсон хүчний хамгийн их нөөцтэй, хамгийн туршлагатай боловсон хүчин манайд үнэхээрийн байгаа. Ахмад үед ч байна, дунд үеийнхэн ч байна, залуу үеийнхэн ч байгаа. Энийгээ ч бид нар их сайн бодлого болгож авч явж чаддаг. Тийм учраас энд бид энэ төлөөллөө болгож энэ 3 үе дээрээсээ л бид нар ер нь авч үздэг.

Өнөөдөр намынхаа шилдэг хоёр боловсон хүчнийг, одоо манай нам, төрөөс, манай намын бодлогоор дэмжиж, мэргэжлийн ийм одоо шилдэг боловсон хүчнүүдийг төрийн албанд зүтгэж байгаа нэг Төрийн нарийн бичгийн дарга, улс төрийн албанд өнгөрсөн онд шилжсэн МАН-ын гишүүн Цогтбаатар даргыг зөвлөхийг энэ албан тушаалд Ерөнхий сайдын хувьд би бүрэн эрхийнхээ хүрээнд санал болгож байгаа юмаа.

Таны хэлж байгаа, ер нь бас хувь хүний хувьд төрийн албаны энэ одоо туршлага болж байгаа сонголт хийх асуудал дээр хариуцлагатай хандах ёстой хувь хүн талаасаа ч тэр гэдэг энэ зүйл бол бас бодох ёстой асуудал мөн үү гэвэл мөн. Гэхдээ энэ сонголтыг саяын үндсэн зарчмуудыг хэлж шилдэг боловсон хүчнүүдийнхээ дотроос бас сонгож нэр дэвшүүлж байгаа юмаа.

**П.Алтангэрэл:** -Цогтбаатар хариулъя.

**Д.Цогтбаатар:** -Би Төрийн нарийн бичгийн даргаас яахав ер нь одоо албан тушаалд нэр дэвшээгүй л дээ сая Ерөнхий сайд бас тодотгож хэлж байна. Би улс төрийн албан тушаалд Ерөнхий сайдын зөвлөхийн албан тушаалд оны өмнө шилжсэн байсан. Тэгэхдээ хэрэв Төрийн нарийн бичгийн даргаас зөвлөхийн албан тушаалд шилжихдээ намын батлах гарч ирж байгаа юу гэсэн ийм шууд асуулт байна л даа.

Тэгэхээр би өөрийнхөө төрийн албанд ажиллаж байхдаа би төрийн албаны хуулийг чанд сахиж ажиллаж байсан. Аливаа нэгэн нам барьж, намын үзэл бодлыг барьж байгаагүй, аливаа нэгэн одоо бодлогоор ч юм уу улс төрийн бодлогоор ч юм уу ямар нэгэн алагчлах тийм бодлогыг бол явуулж байгаагүй ээ. Өөрөөр хэлбэл би ёс зүйтэй, яг жинхэнэ төрийн албан хаагч байсан. Одоо би зөвлөх болсноороо МАН-ын гишүүн, тэгэхээр МАН-ын гишүүнийхээ хувьд бас угаасаа л миний өөрийн үзэл бодол бол зүүн төвийн социал демократ үзэл бодолтой хүн. Би энэ үзэл бодлоо хэзээ ч өөртөө монгол улсын иргэний хувьд одоо өөртөө олгогдсон үндсэн эрхийн хувьд би тэр үзэл бодлоо хадгалж явдаг аа. Баярлалаа.

**Э.Бат-Үүл:** -Тэгэхээр Цогтбаатар нэр дэвшигч ээ, би өөрийг чинь оны өмнө Ерөнхий сайдын зөвлөхөөр, улс төрийн сонголт хийчихсэнийг бол мэднээ. Ерөнхий сайд мэдээллийг дэндүү доогуур үнэлээд байна. Улсын Их Хурлаар өөрийн чинь асуудал орж ирж байгаа нь энэ удаа байхгүй юу тиймээ. Ерөнхий сайдын зөвлөхийн асуудал бол тэрүүгээрээ болдог зүйл. Ерөнхий сайд та хоёрын ярьдаг зүйл. Тэгээд би зориуд асуусан.

Тэгэхээр миний ойлгож байгаагаар өөрөө бол одоо төрийн албанаас улс төрийн албан руу шилжсэний дараах төрийн өөрийн чинь өнгөрсөн хугацаанд хийсэн бүх карьер бол тэглэх хувилбараар явж байгаа гэдгийг бол ойлгож байгаа юм байна шүү дээ тиймээ. Тийм ч учраас тууштай сонголт хийсэн гэдгээ л хэлж байна, ойлгох уу, тэгж ойлгож болох уу.

**П.Алтангэрэл:** -За асуулт асууж дууслаа. Санал хэлэх гишүүн. Ганбямба гишүүн.

**Н.Ганбямба:** -Миний хувьд Цогтбаатар сайд болоод сайд болохоос илүү ажил бол байгаль орчныг хамгаалах, байгаль орчны салбарын асуудал учраас энэ салбар дээр хамгийн түрүүнд энэ эрх зүйн орчин дээрээ гүнзгий ороорой л гэж хэлэх гэсэн юм. Өөрөөр хэлэх юм бол дипломат маягаар ингээд хөндий хандъя яваад байтал 5 сар нь дуусчихаад, юу ч хийгээгүй байж байдаг. Тийм учраас сайдын хийх ажил бол эрх зүйн орчингоо сайн чамбайруулж чадах юм бол харин буянтай ажил болно. Тэгэхийн тулд энэ байгаль орчны багц хуулинаас гадна бидний санаачилж өргөн барьсан энэ 29 сав газрыг захиргаатай болгож, эзэнтэй болгох, байгалийн бохирдуулсны төлбөрийг анх удаа түүхэндээ авах гэж өргөн барьсан энэ хуулиуд давхар яригдана.

Тэрнээс гадна танд энэ бэлчээрийн хууль хамаагүй биш хамгийн их хамаатай. Та үнэхээр сайд болоод хамгийн түрүүнд бэлчээрийн хууль руу гүйж очоод, энэ хуулийн ажлын хэсэг дээр үнэхээр идэвхтэй орж ажиллаад, бэлчээр дээр орд газар огт орд газрын лиценз өгч болохгүй болохоор тийм заалтыг хийж чадах юм бол та харин энэ Байгаль орчны сайд болоод нэг том алхам хийж чадаж байна гэсэн үг. Гэх мэтчилэнгээр энэ одоо өнөөдөр ашигт малтмалын дээд талд нь байгаль хамгаалах салбарын бодлогыг гаргаж чадах юм бол харин энэ 5 сарын хугацаанд та бас нэг эхнийхээ зөв алхмуудыг тавьж чадаж байна гэсэн үг.

Түрүүн манай Балдан-Очир гишүүн ярьж байсан. Ашигт малтмал дээр сандайлсан бодлого байгаль орчноос явуулах ёстой гэж. Яг нарийндаа бол ийм бодлого руугаа л орж чадах юм бол яг нарийндаа би таныг бол тогтвортой хөгжлийн асуудлаар олон улсын хурал зөвлөгөөнд орчихсон, энэ байгаль орчныг хамгаалах концепцийг нэлээн гадарладаг хүн гэж бодож байна. Гэтэл яг нарийндаа дипломат маягаар хандаад ингээд явах юм бол нэг мэдэхэд 5 сард юу ч хийгээгүй, энэ багц хууль бол аяндаа ингээд хүсэн хүсээгүй гараад л явчихна. Гэтэл яг нарийндаа бид нарт үр дүн байна уу, үгүй юу гээд эргээд харсан чинь байхгүй.

Өмнөх дүгнэлтүүдээ эргэж хараарай. Оюу толгой чинь ашиглах ус байхгүй шүү. Өмнөх дүгнэлтэн дээр дор нь далай шиг ус байгаа гээд худлаа дүгнэлт явж байгаа шүү. Тэгэхээр энэ Оюу толгойг, энэ Тавантолгойг ашиглахын тулд яаж усны асуудлыг шийдэх юм бэ. Ийм ийм асуудал руу орохын тулд өмнөх дүгнэлтүүдээ эргэж хараарай. Өмнөх дүгнэлтүүдээ эргэж харах юм бол аймаар том том далайнуудын дор байж байгаа. Яг тэр далай шиг байгаа ч юм уу, үгүй ч юм уу гээд ингээд үзэх юм бол яг нарийндаа энэ ашигт малтмалын асуудал ч гэсэн Байгаль орчны сайдад хамгийн их хамаатай асуудал болно.

Тийм учраас би энэ сайдын ажлыг авахаас чинь илүү байгаль орчны салбарын ажил шүү гэдгийг л анхааруулж хэлэх гэсэн юм.

**П.Алтангэрэл:** -Тэрбишдагва гишүүн саналаа хэлье. Хэрэггүй юу. Бат-Үүл гишүүн.

**Э.Бат-Үүл:** -Байнгын хорооны дарга ирцээр нь хэлүүлээд байх юм байх гэсэн чинь.

Тэгэхээр Ерөнхий сайдыг Засгийн газрын гишүүдээ санал болгож оруулж ирэхэд би үнэхээр их гайхсан л даа. Эхлээд их сайн ойлгоогүй. Сүүлдээ ер нь олон талаас өөрийн чинь хэлсэн үгийг эргэцүүлэн бодсон чинь сонгуулийн өмнө Засгийн газраас сонгуулийн штаб болгож байгаа юм байнаа гэдгийг хатуу ойлгосон. Ерөнхий сайд Батболд бол одоо Засгийн газраа яг сонгуулийн штаб болгож хувиргаж байгаа юм байна.

Тийм ч учраас намын албан үүргээ гүйцэтгэж байсан Ерөнхий нарийн бичгийн даргыг шууд Тэргүүн шадар сайдаар оруулж ирж байгаа ийм. Уг нь танай намын миний мэдэхийн танай намын практикт энэ их байдаггүй. Танай нам бол бас ч албан тушаал нь чөлөөлж байгаа, тэгээд улс төрийн албан тушаал руу нь намынхаа албан тушаалаас төрийн албан тушаал руу шилжүүлдэг л дээ. Миний санаж байхад Баярыг тэгж байсан санагдаж байна. Танайд бол байгаагүй практик. Тэгсэн та бол гэнэтхэн Ерөнхий нарийн бичгийн даргаа Тэргүүн шадар сайдад оруулж ирсэн байхгүй юу. Мэдээжийн хэрэг одоо өөрт чинь Хүрэлсүх шиг нэлээн боевик маягийн Тэргүүн шадар сайд сонгуулийн өмнө хэрэгтэй гэдэг нь ойлгомжтой байгаа.

Хоёрдугаарт нь, үнэхээр өөрийн чинь хэлдэг үнэн. Танай намд бол одоо гаднаас аваад ирэх сайд нар зөндөө байгаа. Ажлаа гүйцэтгэж байсан дэд сайд нар ч байсан. Сайдын албан тушаал гэдэг бол нэг дарга цэргийн хувийн өмч биш, энэ бол намын хариуцлагатай шийдвэр. Гэтэл төрийн албаны хоёр хүнийг сугалаад бариад ороод ирсэн. Төрийн нарийн бичгийн даргыг. Тэгэхээр энүүгээр одоо би хувьдаа юу хэлэх гэж байна вэ гэхээр энэ одоо хавар болох сонгууль их онцлог юм л даа. Юу гэхээр зэрэг энэ хавар болох сонгууль бол төрийн албан хаагчид сонгууль зохион байгуулах юмаа. Тэгж байхад төрийн албан хаагчдад та намынхаа нэрийн өмнөөс намын даргын хувьд гавьяагий чинь ингэж үнэлнэ шүү, хийсэн ажлыг чинь ингэж үнэлнэ шүү гэдэг улс төрийн нотоо илэрхийлж байгаа юм байна. Өөрөөр хэлбэл сайдад ялах юм бол сайдад дэвшүүлнэ шүү, өөр өндөр албан тушаалд дэвшүүлнэ шүү.

Тэгээд би бол ойлгосон л доо. Энэ бол сонгуулийн өмнө Засгийн газраа сонгуулийн штаб болгож байгаа илтэд улаан цайм явдал юм байна. Тийм учраас манай бүлэг бол энэ сайд нарыг дэмжихгүй ээ. Улсын Их Хурлын сонгуулийн өмнө ийм илтэд зохион байгуулалттай ажил Засгийн газарт хийлгэх ийм зүйлийг парламент хэрхэвч хийж болохгүй ээ. Сонгуулийн үг яриаг одоо бүр Засгийн газар байгуулахаасаа дагуулж хэрхэвч бид нар болохгүй. Одоо Батболд бид нар энэ сонгуулийн хууль баталчихаад тэрийгээ хичнээн их сурталчлав. Одоо их сайн сонгуулийн хууль болсон.

Ер нь хамгийн идэвхтэй сурталчилсан хүний нэг нь аягүй бол би л байх. Тэгээд үнэхээр итгэж байсан байхгүй юу. Төрийн албан хаагчид улс төрийн сонирхолгүйгээр энэ сонгуулийг удирданаа гэж би хатуу бат итгэж байсан. Хуулиар энийг маш чангалж өгсөн. Тэгсэн одоо бол Ерөнхий сайд намын дарга нь илгээмжээ өгч байна шүү дээ. Ингэнэ шүү, та нарыг одоо сонгуульд ажиллах юм бол ийм үр дүнд, ийм шагнал урамшуулал бий шүү гэдгийг зориуд илэрхийлсэн явдал гэж би ойлгож байгаа юм.

Тийм учраас Ерөнхий сайд Батболдын энэ оруулж ирсэн Засгийн газрын гишүүдийг хүлээж авах бололцоогүй. Тэрийгээ би бүлгийн гишүүдэд ч хэлсэн, манай бүлэг ч ингэж үзэж байгаа. Тэгэхдээ өнөөдөр бол манай бүлэг орж ирээд төрийн албанаас улс төрийн албанд шилжих энэ шилжилтээ хийж байгаа явдлыг хэлэлцэхээр зүгээр орж ирсэн. Дэмжихгүй гэдгээ хэлнэ. Хэлэлцэхээр орж ирсэн явдал бол өөрийн чинь сүүлийн үед хэвлэл, мэдээллээр Засгийн газрын ирц бүрдэх хэрэгтэй байна. Ажлаа хиймээр байна. Ер нь сүүлдээ биднийг АН одоо ингээд гацаагаад байгаа юм шиг юм ярьж, ийм улс төрийн тоглолт хийж байгаа явдлыг хараад бид нар, өнөөдөр нэгэнт одоо тулгамдаж байгаа асуудлуудыг шийдэх энэ бололцоог Засгийн газарт ямар ч байсан зохих хэмжээгээр хангаж өгье.

Бид энэ сайд нарыг зөвшөөрөхгүй байгаа. Тэгэхдээ өгье. Хэлэлцүүлгийг нь хийлгэе. Ингэж одоо шийдсэн. Ийм ч учраас би энд сууж байгаа юм. Тэгэхдээ Ерөнхий сайд аа, бид бол юу гэж шаардаж байгаа вэ гэхээр зэрэг Засгийн газрыг ингээд ирц мэдээж одоо олонхиороо асуудал шийдээд явах байх. Бид Засгийн газартаа тодорхой үүрэг даалгавар өгч хариуцлага яринаа. Нэгэнт ирц бүрдэх зөвшөөрөл ийм боломжийг олгож байгаагийн хувьд бид нар нэхэл дагал их хатуу байх болноо гэдгээ зориуд хэлж байгаа юм.

Тэгээд би Ерөнхий сайдыг Засгийн газрыг сонгуулийн штаб болгож хувиргах ийм аюултай практик эхлүүлсэн явдалд гүнээ харамсаж байнаа гэдгийг хэлмээр байна. Энэ миний одоо тийм учраас би энэ Засгийн газрын гишүүдийг бол дэмжихгүй, тэгэхдээ хэлэлцүүлгийг явуулах нь зүйтэй гэсэн бүлгийнхээ шийдвэрийн дагуу энд сууж байгаагаа зориуд хэлье.

**П.Алтангэрэл:** -Батболд гишүүн.

**Су.Батболд:** -Энэ бид нар нэг зарчим барих ёстой юм л даа. Ер нь цаашдаа би бас энийг олон удаа хэлээд байгаа юм. Энэ бол Ерөнхий сайд парламентын өмнө өөрөө хариуцлагаа хүлээдэг. Кабинетын гишүүн хэн байх юм бэ гэдгээ бол Ерөнхий сайд оруулж ирдэг. Тэгээд кабинетаараа өөрсдөө хариуцлага хүлээдэг тогтолцоо руу Монгол орон хэзээ орох юм бэ гэдэг асуудал. Энэ уралдуулдаг, ардчиллын салхи үнэртүүлдэг, дотроос нь сайд нарын тэр нь болох ёстой, энэ нь болох ёстой гэдгийг нь ямарваа нэгэн хөндлөнгийн зүгээс нөлөөлдөг энэ байдлыг Монгол оронд алга болгох ёстой гэж бид нар үзэж байгаа.

Хоёрдугаарт би Бат-Үүл гишүүнтэй бас зарим зүйлээр санал нийлэхгүй байгаа юмаа. Ер нь бол Төрийн нарийн бичгийн дарга бол Монгол Улсын төрийн жинхэнэ албаны хамгийн дээд албан тушаал. Энэ албан тушаалд хэн очдог юм бэ гэхээр төрийн албаны олон шат дамжлагыг дамжаад, тэгээд төрийн албаны бүх зохих шалгуурыг давсан хүн энэ хамгийн дээд талын карьерт орчиж байгаа. Өнөөдөр төрийн албанд анх орж байгаа төрийн жинхэнэ албан хаагч бол миний хамгийн дээд талын түвшин бол Монгол Улсын аль нэгэн яамны төрийн нарийн бичгийн дарга байх ёстой, салбарын төрийн нарийн бичгийн дарга байх ёстой гэсэн тэр шалгуур байдаг.

Тэгэхээр захиргааны дээд албан тушаалаас улс төрийн албан тушаалд шилжүүлэх асуудал бол чөлөөтэй, чөлөөтэй. Энэ дээр бол ямар ч улс төрийн нам, хүчин байлаа гэсэн захиргааны дээд албан тушаалаас улс төрийн албан тушаалд томилгоо хийх явдал бол чөлөөтэй байх ёстой. Өнөөдөр мөрдөгдөж байгаа хүчин төгөлдөр хуулиар бол төрийн захиргааны жинхэнэ албан хаагчид бол намаас түдгэлзэж байгаа. Тийм учраас намаас түдгэлзсэн албан хаагч буцаад улс төрийн албан тушаалд очиход намынхаа гишүүнчлэлийг сэргээж байгаа.

Хоёрдугаарт, өнөөдөр бид нар улс төрийн албан тушаал хашиж байна. Парламентад сонгогдож байгаа. Энэ сонгогддог албан тушаал дээр байгаа албан тушаалтнууд төрийн ажил албаны маш сайн туршлага хуримтлуулсныхаа хувьд буцаад захиргааны албан тушаалд очих тэр эрх нь бас нээлттэй байгаа. Энэ захиргааны албан тушаалын энэ хооронд шилждэг энэ шилжилт бол аль ч улс оронд байдаг үзэгдэл, манай орны хувьд, ялангуяа манай орон шиг ийм боловсон хүчний нөөц туйлын хангалтгүй ийм жижигхэн орны хувьд бол байх ёстой эрүүл үзэгдэл ээ. Энийг би энэ талаас нь олж хараасай гэж бодож байгаа.

Гурав дахь юм бол юу вэ гэхээр улс төрийн нам бол сонгуульд ялж, өөрийнхөө бодлогыг улс орон даяар хэрэгжүүлэх тэр л улс төрийн тэмцэл дээр ажилладаг одоо юу гэдэг юм бэ дээ байгууллага гэж хэлэх юм уу даа, тийм шүү дээ. Тэгээд ялангуяа сонгуульд ялалт байгуулсан улс төрийн хүчин сонгуулийн сүүлчийн жил өөрийнхөө сонгуульд орсон, нөгөө ард түмэн дэмжсэн тэр хөтөлбөрийг хэрэгжүүлэхийн төлөө бүх хүчээ дайчлах учиртай. Бүх хүчээ дайчлахын тулд сонгуулийн одоо тэр улс төрийн том бодлогын арга хэмжээг хэрэгжүүлдэг хамгийн гол цөм болсон Засгийн газарт улс төрийн хамгийн тэргүүний гэж хэлж болох тэр тэмцлийг аваад явж чадах боловсон хүчнээ л байршуулах учиртай.

Тийм учраас сонгууль болох гэж байгаа жил байх тусмаа Засгийн газар харин тэр өөрийнхөө улс төрийн хүчний хувьд дэвшүүлсэн хөтөлбөрөө хэрэгжүүлэхийн тулд тэр сонгуулийн мөрийн хөтөлбөрийг хэрэгжүүлэхийн тулд бүх хүчээ дайчлах учиртай. Тэр утгаараа би Бат-Үүл гишүүний хэлж байгаа энэ сонгуулийн штаб болгох гэдэгтэй бол ямар ч байсан санал нийлэхгүй. Бүх хүчин чадлаа сонгуулийн мөрийн хөтөлбөрөө хэрэгжүүлэх, дараачийн удаа ард түмний итгэлийг авах, тэрний төлөө 100 хувь чөлөөлөх учиртай. Энэ нь өөрөө улс төрийн онолын хувьд ч ийм байх учиртай гэсэн ийм зүйлийг хэлмээр байгаа юм.

Дөрөвдүгээрт нь, би Цогтбаатар сайдад хандаж, урд нь зөндөө олон Байгаль орчны сайд томилж байлаа. Би нэг зүйлийг хэлмээр байгаа юм. Байгаль орчны салбар гэдэг бол сэтгэлээрээ хийх ёстой зүйл ээ. Байгальд хайртай байх хэрэгтэй, ан амьтанд хайртай байх хэрэгтэй. Энэ байгалийн төлөө зүрх сэтгэлээ зориулдаг хүн байх хэрэгтэй. Би Гансүхийг томилогдож байхад хэлж байсан. Эрдэнэбаатарыг томилогдож байхад хэлж байсан. Тийм зүрх сэтгэлгүй сайд бол энэ байгаль орчны салбарыг авч явахгүй ээ.

Тийм учраас би хэдийгээр богино хугацаа ч гэсэн энэ байгаль орчныг хамгаалах салбарт зүрх сэтгэлээ зориулж ажиллаасай гэж бодож байна.

Хоёрдугаарт, энэ цөлжилт, дэлхийн дулаарал бол Монгол орон биш глобальный асуудал болчихлоо шүү дээ. Та бол гадаад харилцааны хувьд олон жилийн туршлагатай ийм дипломат мэргэжилтэй хүний хувьд энэ дэлхий нийтийн анхаарлыг монголын цөлжилт, дулаарал, энэ хуурайшилтад хандуулж, энэ рүү бүр томоохон дорвитой алхам хийгээсэй гэж хүсч байна. Би тэгж чаднаа гэж бол Цогтбаатарт итгэж байгаа юм. Тэгээд амжилт хүсье. Баярлалаа. Нэр дэвшигчийг дэмжиж байгаа.

**П.Алтангэрэл:** -Нэр дэвшигчээс гишүүд асуулт асууж, санал хэлж дууслаа. Одоо нэр дэвшигчийн энэ асуудлыг Улсын Их Хурлын нэгдсэн чуулганд оруулж хэлэлцүүлэх нь зүйтэй гэдэг томъёоллоор санал хураая. Дэмжиж байгаа гишүүд гараа өргөнө үү. 13-9 гишүүн дэмжлээ.

Их Хурлын нэгдсэн чуулганд оруулж хэлэлцүүлье. Санал, дүгнэлтийг Су.Батболд гишүүн уншъя.

Өнөөдрийн Байнгын хорооны хуралдаан өндөрлөлөө.

***Хуралдаан 17 цаг 30 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш